Huume-, lahjus- ja huorissahyppäämisjutun hovi 2017-18 - MURHA.INFO\nHuume-, lahjus- ja huorissahyppäämisjutun hovi 2017-18\nViesti Kirjoittaja annaanna » Pe Tammi 26, 2018 6:49 pm\nTällainen seurantaketju tänne olisi kannattanut luoda jo syksyllä hovikäsittelyn alettua, vaikka ei enää tällä kierroksella tarvittu ennen tarpeellisiksi koettuja tusinaa oikeudenkäyntiä turvaavaa poliisia, valvontadronea pörräämään oikeustalon yllä ja vaikka lehterit eivät ole pullistelleet innosta täriseviä rikostoimittajia, joilla oli joukossaan poliisimies tai kaksi valvomassa mitä ikinä valvoivatkin.\nSeuranta on ollut nyt vähäistä ja jos arveluni monilta osin käräjäpäätöksestä poikkeavasta hovipäätöksestä osuvat oikeaan, kesän alussa? meuhkataan yllätyspäätöksestä. (kun ollaan täysin pihalla oltu toimituksissa)\nKopsasin kun näytti päivittyvän Hesariin välillä Aarnion omaa puhetta ja selvityksiä syytteissä esitettyihin eli puolustuksen päivä ollut salissa.\nPäätin pätkiä päivän annin asiakokonausuuksiin.\nNää pitää lukea alhaalta ylöspäin, jos haluaa seurata loogista aikajanaa.\n9:37 Minna Passi, toimittaja\nAarnion mukaan krp:stä oli heti teletietojen luovutuksen jälkeen ilmoitettu, ettei jengiläinen sovi Pasilan mieheksi. "Siksi on ihan päätön väite, että miestä alettaisiin lavastaa Pasilan mieheksi, kun hän ei siihen sovi", Aarnio sanoo.\n9:36 Minna Passi, toimittaja\nTarkkailujen jälkeen krp oli pyytänyt huumepoliisilta jengiläisen televalvontatietoja, koska krp halusi selvittää, onko jengiläinen huumetynnyriliigaa johtava Pasilan mies.\nAarnion mukaan televalvontatietoja ei ollut tapana jakaa ympäriinsä. Aarnion mukaan hänen alaisensa on tarkka kaveri ja varmasti harkitsi asiaa tarkkaan. "On mahdollista, että hän on puhunut myös minun kanssani. Joka tapauksessa lopputulos oli, että tiedot annettiin, enkä usko, että siinä oli pitkää viivettä."\n9:34 Minna Passi, toimittaja\nHaagan Shellin tapaamisia tarkkaili huumepoliisin lisäksi myös krp. Krp oli paikalla, koska tapaamisesta oli sovittu Vilhusen ja "Pasilan miehen" puhelimilla.\nAarnio kertoo olleensa krp:hen yhteydessä ja ihmetelleensä, miksi krp ei ollut ilmoittanut tarkkailuaikeistaan, koska huumepoliisi oli syöttänyt jengiläisen kohteekseen epäiltyjen rekisteriin. "Siinä tuli epäluottamusta puolin ja toisin."\n9:24 Minna Passi, toimittaja\nToinen Haagan Shellin tapaaminen oli kiinnostava, koska sinne oli tulossa toisen jengin presidentti, Aarnio kertoo. Hän ei muista, ketkä tarkkailemaan lähtivät. Aarnion mukaan tarkkailu poiki tietoa siitä, mitä jengit aikoivat lähiaikoina tehdä.\nAarnio sanoo, että se on varmaa, että hän ei itse ole ollut tarkkailupaikalla.\n9:21 Minna Passi, toimittaja\nAarnion mukaan huumepoliisi tarkkaili tämäntyyppisiä tapaamisia, koska tarkkailun avulla päästiin tapaajien liikkeiden jäljille.\n9:17 Minna Passi, toimittaja\nAarnio muistaa, että ensimmäinen Haagan Shellin tapaaminen oli kiinnostava, koska Vilhunen oli menossa tapaamaan vantaalaista liikemiestä. "Se oli kiinnostavaa, koska liikemies on tärkeä henkilö alamaailman rahoituskuvioissa."\n9:15 Nyt puhutaan Haagan Shellin tapaamisista. Puolustuksen mukaan Vilhunen oli lähettänyt viestin tapaamisesta huumepoliisin yhteyspuhelimeen. Aarnion mukaan kyseessä oli täysin normaali ilmoitus ja vastaavia oli lähetetty ennenkin.\nVilhunen on kertonut, että lähetti viestin Aarnion käskystä johonkin numeroon, eikä tiennyt kenen käytössä se oli. "Kyseessä ei ollut mikään uusi numero", Aarnio sanoo.\nHänen mukaansa Vilhusen puheisiin on vaikea vastata, koska ne ovat muuttuneet prosessin kuluessa.\n9:12 Minna Passi, toimittaja\nAarnio sanoo, ettei hänellä ollut tarkempia tietoja siitä, miksi huumepoliisi oli laittanut jengiläisen telekuunteluun. "Joku yleinen keskustelu on saatettu käydä." Aarnion mukaan jengiläinen ei ollut erityisen mielenkiintoinen kohde.\n9:09 Minna Passi, toimittaja\nAarnio kertoo, että tiesi lavastushankkeen asianomistajan olleen United Brotherhood -jengin vanha jäsen ja liikkuneen usein Keijo Vilhusen kanssa. Aarnio oli tiennyt myös, että mies asui lähellä Pasilan poliisitaloja.\n9:07 Minna Passi, toimittaja\nEnsin Aarniolta kysellään lavastussyytteistä. Kyselyvuorossa on Aarnion asianajaja Riitta Leppiniemi.\n9:06 Minna Passi, toimittaja\nSyytetyistä on tässä vaiheessa ainakin paikalla vain Jari Aarnio.\n9:05 Minna Passi, toimittaja\nNo niin, nyt juttu huudettiin saliin.\nRe: Huume-, lahjus- ja huorissahyppäämisjutun hovi 2017- 18.\nViesti Kirjoittaja annaanna » Pe Tammi 26, 2018 6:56 pm\nTaas kannattaa lukea alhaalta ylöspäin, jotta eteneminen seuraa hovin käsittelyä.\n10:13 Minna Passi, toimittaja\nAarnio kertoo, että kuuli uhkailusta asianajajaystävältään. Aarnio oli siinä käsityksessä, että miehen asianajaja olisi marssimassa poliisilaitokselle tekemään asiasta ilmoituksen. Näin ei kuitenkaan tapahtunut.\n10:11 Minna Passi, toimittaja\nMyöhemmin miehen oman asianajajan toimistoon oli mennyt kaksi liivimiestä. He olivat vaatineet, että miehen pitää muuttaa kertomustaan. Mies oli kuulusteluissa kertonut omasta osuudestaan hasistynnyrijutussa. Käräjäoikeudessa hän muutti kertomustaan.\n10:10 Minna Passi, toimittaja\nMies oli saanut tutkintavankeudessa asianajajien kautta tutkintaan liittyviä viestejä, jotka hän koki uhkaaviksi. Syyttäjien mukaan viestit olivat peräisin asianajajalta, joka on Aarnion ystävä. Aarnio kertoo, ettei ole pyytänyt asianajajaystäväänsä välittämään kenellekään mitään viestejä.\n"Ei ole mitään järkeä, että kukaan poliisi välittäisi tällaista tietoa."\n10:07 Minna Passi, toimittaja\nNyt Leppiniemi kysyy Aarniolta tynnyrijutun epäillyn uhkailusyytteestä.\n10:05 Nyt puhutaan taas puhelimen viemisestä UB:n Turun-tiloihin. "Vilhunen on puhunut näistä asioista niin monella tavalla. Nyt palataan taas näihin kertomuksiin."\n"Mitään tällaista keskustelua en ole käynyt Vilhusen kanssa, että puhelin pitäisi jonnekin viedä. Nyt tiedetään, että jengitiloista löydetään isännättömiä puhelimia."\nAarnion mukaan Vilhusen erikoiset puheet johtuvat siitä, että hän on käynyt kauppaa omasta vapautumisestaan.\n10:02 Minna Passi, toimittaja\nJengiläinen on kertonut, että Aarnion alainen oli näyttänyt hänelle tynnyrijutun epäillyn kuvaa ennen kuin hänet sijoitettiin Vantaalle. Aarnion mukaan hänellä ei ole tietoa siitä.\n10:00 Minna Passi, toimittaja\nVaikka jengiläistä vastaan ei löytynyt näyttöä huumerikoksista, hänet vangittiin ampuma-aserikoksesta, koska hänen autossaan oli laiton ase. Jengiläinen sijoitettiin Vantaan vankilaan samalle osastolle, jossa oli tynnyrijutun epäilty, jota oli uhkailtu UB-jengillä päivää aiemmin. Jengiläisellä oli M.O.R.E. -ja UB-tatuoinnit. Aarnion mukaan hänellä ei ollut mitään tekemistä jengiläisen sijoittelun kanssa.\n9:57 Minna Passi, toimittaja\nKesällä 2012 huumepoliisi otti lavastushankkeen asianomistajan eli UB-jengiläisen kiinni. "Meillä oli tietoa, että hän kulkee Helsingissä hermot piukassa aseen kanssa."\nJengiläinen otettiin kiinni epäiltynä törkeästä huumausainerikoksesta, mutta näyttöä ei löytynyt. "Ei saatu juttua silloin. Se on hyvin normaalia, että ollaan jonkun perässä ja kuunnellaan ja televalvontoja tsekataan, mutta juttua ei aina saada." Aarnion mukaan tutkinnassa ei ollut mitään epänormaalia.\nKiinnioton jälkeen tehtiin myös kotietsintä UB:n Turun-tiloihin. Aarnion mukaan hän ilmoitti kotietsinnälle lähtevälle huumepoliisille, että Turun poliisille pitää ilmoittaa etsinnästä. Aarnio ei muista keskustelleensa alaisensa kanssa muuta.\nAarnion alainen löysi kotietsinnällä hyvin nopeasti puhelimen terassin rakenteista. Syyttäjät epäilevät, että se oli Pasilan miehen puhelin, jonka Aarnio halusi liittää jengiläiseen.\nVilhunen on kertonut, että hän oli piilottanut puhelimen Turun-tiloihin Aarnion pyynnöstä. Hän on sanonut, ettei kuitenkaan tiennyt, miksi niin oli pitänyt toimia.\n9:50 Minna Passi, toimittaja\nAarnion mukaan krp:lle ei kerrottu tapamisesta etukäteen, koska tietolähdetapaamisista ei missään tapauksessa haluttu kertoa kenellekään.\n9:46 Minna Passi, toimittaja\nNyt Aarnio kertoo tapaamisestaan Vilhusen kanssa vuonna 2012. Krp havaitsi kyseisen tapaamisen, koska se tarkkaili Vilhusta. Aarnion mukaan tapaaminen koski sitä, että UB-jengi oli ollut "karkeana" mediaa kohtaan lehtikirjoitusten vuoksi.\nKrp ihmetteli tapaamista, koska huumepoliisi tiesi, että Vilhunen on krp:n tutkinnan kohteena, eikä tapaamisesta oltu ilmoitettu mitään.\nViesti Kirjoittaja annaanna » Pe Tammi 26, 2018 7:00 pm\nAlhaalta lukemisen aloittaen selviää minkäkainen selvitys on annettu.\n10:27 Minna Passi, toimittaja\nAarnion mukaan koko syytekohta on niin epämääräinen, että sitä vastaan on vaikeaa puolustautua.\n10:24 Minna Passi, toimittaja\nSyytteeseen liittyy myös sähköpostiosoite, jota syyttäjien mukaan Aarnio oli käyttänyt. Aarnio kiistää käyttäneensä sitä. Aarnio kertoo, että oli sukulaisen nimipäivillä Vantaalla, kun sähköpostiin oli kirjauduttu Helsingin kaupungin avoimesta verkosta.\nSähköpostiin oli kirjauduttu eräänä viikonloppuna myös poliisilaitokselta, kun Aarnio oli laitoksella.\n"Toinen henkilö meiltä kirjautui siihen. Hän ei ole täällä itse asiaa ottanut esiin. On tehnyt päätöksen, että ei avaa tietolähdeasiaa."\n10:18 Minna Passi, toimittaja\nNiin kutsuttu Malmin nainen eli Mari Romano kertoi kuulusteluissa, että Aarnio oli ehdottanut huumeiden kuljettamista pohjoisen kautta. Aarnio kiistää käyneensä tällaista keskustelua. Aarnio huomauttaa, että nainen on kertonut tarinoita miellyttääkseen kuulustelijaansa.\n10:17 Syytteisiin liittyy kotietsinnällä löytynyt paperilappu, jossa on numeroita. "Lappu ei liity huumekauppaan, eikä ole minun kirjoittama." Aarnion mukaan lappu liittyy sahatavaran kauppaan. Aarniolla oli ollut Porvoon tontilla taapeli, josta tuttavat olivat saaneet käydä hakemassa puutavaraa.\n10:15 Minna Passi, toimittaja\nAsiaan liittyy niin kutsuttu "Hollannin kontakti", joka syyttäjien mukaan oli huumeiden toimittaja. Aarnion puolustuksen mukaan huumepoliisilla oli tietolähteitä Hollanissa, joista vastasi kaksi eri Aarnion alaista.\n10:14 Minna Passi, toimittaja\nNyt käsitellään syytettä törkeästä huumausainerikoksesta, joka liittyy huumeiden salakuljetukseen Lapin kautta.\nViesti Kirjoittaja annaanna » Pe Tammi 26, 2018 7:07 pm\nKäytännöllisesti viissataset ämpärissä.\n11:27 Minna Passi, toimittaja\nKäräjäoikeus katsoi tuomiossaan, että rahakätkössä oli niin paljon rahaa, että lavastusteoria ei ollut uskottava. "Koko se päätös on niin kummallinen, etten löydä mitään sanoja siihen. Jos lavastus tehdään, se rahasumma ei ole se merkittävä asia. Tietysti, mitä suurempi se summa on, sitä uskottavammalta se tuntuu", Aarnio sanoo. Hänen mukaansa huumepoliisin tutkimille rikollisryhmille kätköstä löytynyt summa ei ole raha eikä mikään.\n11:19 Aarnion mukaan media paljasti tontin sijannin heti hänen kiinniottonsa jälkeen ja siellä on ollut epämääräistä liikehdintää. "Siitä paikasta on heti mun kiinnioton jälkeen tullut nähtävyys, että jokainen joka mediaa lukee, löytää paikan."\n11:16 Minna Passi, toimittaja\nAarnio ihmettelee myös, miksi kätkö oli tehty näkyvälle paikalle kukkamaahan "niin että se yhdistyy varmasti minuun", kun tonttia oli kaksi hehtaaria.\n11:14 Minna Passi, toimittaja\nAarnion mukaan seteleissä pitäisi myös olla homeitiöitä, jos ne olisivat olleet maan alla muoviämpärissä talven yli.\n11:12 Minna Passi, toimittaja\nAarnion mukaan kätköä ei ole tutkittu kunnolla ja kaikki todistajat kertovat kätköstä eri tavalla. Aarnion mielestä valokuvat todistavat sen, että kätköä ei ole ollut olemassa ennen hänen kiinniottoaan.\n11:10 Minna Passi, toimittaja\nTutkinnanjohtaja on sanonut, että Aarnion tonttia ei tutkittu heti Aarnion kiinnioton jälkeen, koska maa oli roudassa. "Leppiniemi selvitti, että routa tuli vasta tammikuussa. Siinä olisi ollut kaksi kuukautta aikaa."\n11:09 Minna Passi, toimittaja\nLeppiniemi kysyy, onko Aarnio väittänyt, että kätkö olisi krp:n tekemä. "Mä en ole missään vaiheessa sanonut, että keskusrikospoliisi olisi tän jemman tehnyt. Sen olen sanonut, että minun tekemä se ei ole." Kätkö kuitenkin löytyi epäilyttävän nopeasti sen jälkeen kun Aarnion edustaja oli tullut etsintäpaikalle. "On täytynyt olla joku vinkki, miksi tikku osuu tohon. Se on toinen asia, saadaanko tietää, mistä tällainen vinkki on tullut."\n11:06 Minna Passi, toimittaja\nAarnion mukaan toisesta kotietsinnästä ilmoitettiin erikoisella tavalla. "Eräänä päivänä mut tullaan hakeen randomina sieltä hytistä ja viedään alas ja vartija sanoo, että poliisi tulee tapaamaan."\nAarnio kertoo haistaneensa heti jotain kummallista, koska tapaamisesta ei ollut ilmoitettu normaaliin tapaan. Aarniolta oli kysytty, haluaako hän lähteä kotietsinnälle Porvooseen. Aarnio ei ollut itse halunnut lähteä, eikä Leppiniemikään päässyt paikalle, mutta sinne lähti toinen henkilö asianajotoimistosta.\nAarnion mukaan kätkö oli löytynyt epäilyttävän nopeasti.\n11:01 Minna Passi, toimittaja\nAarnio epäilee, että ensimmäinen kotietsintä Porvoossa kesti tunteja pidempään kuin pöytäkirjaan on merkitty.\n10:59 Minna Passi, toimittaja\nKun Aarnio otettiin kiinni, hänen alaisensa pääsi vahingossa tapaamaan Aarniota poliisivankilassa. Tapaamisen aikana Aarnio sanoi alaiselle, että Porvoon tontille pitäisi levittää kuorikatetta, koska sinne oli juuri istutettu tuijia. "Tämä oli se minun murheeni, että juuri istutettu ja pakkaset tulossa", Aarnio sanoo.\nKuukausia myöhemmin samasta kukkapenkistä löytyi rahakätkö.\n10:54 Minna Passi, toimittaja\nAarnio kertoo, että Porvoon omakotityömaalle tehtiin kotietsintä päivä sen jälkeen, kun hänet oli otettu kiinni. Aarnio oli niin uupunut ensimmäisen päivän pitkistä etsinnöistä, että hänellä ei ollut voimia lähteä Porvooseen itse paikalle seuraamaan etsintää.\n10:51 Minna Passi, toimittaja\nLeppiniemi kysyy nyt Aarnion tontilta löytyneestä rahakätköstä.\nViesti Kirjoittaja annaanna » Pe Tammi 26, 2018 7:11 pm\nAlareunasta alkaa ripittäytyminen käteisvaroista.\n11:42 Minna Passi, toimittaja\nAarnio kertoo katuvansa, että otti rahat vastaan. "Ei olisi kuulunut koskaan tällaisia rahoja vastaan ottaa." "Näin tuli tehtyä ja se oli moka."\nAarnio kertoo, ettei ilmoittanut rahoja verotukseen, koska olisi voinut saada rahanpesusta kenkää. Liikemies oli myös vannottanut, ettei hänen yhteytensä Aarnioon saisi paljastua.\n11:39 Minna Passi, toimittaja\nAarnio kertoo, että liikemies oli antanut Aarniolle pitkän listan tehtäviä, joita Aarnio voisi hoitaa hänen puolestaan, kun liikemies oli sairastunut vakavasti.\nMitä ennen hänen kuolemaansa tapahtui? Leppiniemi kysyy.\n"Ymmärsin, että ennen kuolemaansa hän jätti mulle jotain fyrkkaa näiden tehtävien hoitamiseen", Aarnio vastaa.\nAarnio kertoo ymmärtäneensä, että rahat tulivat aiemmista ja tulevista palveluksista.\n"Sain rahat hänen virolaiselta liikekumppaniltaan, virolaiselta Veiko-nimiseltä henkilöltä sairaalan lähellä."\n11:35 Minna Passi, toimittaja\nAarnion mukaan liikemies olisi halunnut maksaa Aarniolle tämän palveluksista, mutta "sanoin hänelle, että en voi ottaa rahaa vastaan, vaikka kuinka kavereita ollaan ja häntä jeesaan." "Näin elettiin vuosikausia." Liikemies sanoi, että "hän muistaa tämän ja ehkä jollakin tavoin sijoittaa ne", Aarnio kertoo.\n11:32 Minna Passi, toimittaja\nAarnio oli myös auttanut liikemiestä poliisikontaktiensa kautta, kun liikemies oli joutunut vaikeuksiin ulkomailla.\nAarnion mukaan rahat olivat peräisin liikemieheltä, joka teki runsaasti ulkomaankauppaa. Aarnio kertoo jeesanneensa liikemiestä turvallisuusasioissa, koska liikemies teki kauppaa suurilla käteissummilla.\n11:30 Minna Passi, toimittaja\nAarnio on myöntänyt, että hänellä on ollut noin 400000 euroa sellaista rahaa, jota ei ole ilmoitettu verotukseen. Syyttäjien mukaan varallisuus on peräisin huumekaupoista, mistä Aarnio on täysin eri mieltä.\nNyt puhutaan Aarnion runsaista käteisvaroista, jotka paljastuivat tutkinnan aikana.\nViesti Kirjoittaja annaanna » Pe Tammi 26, 2018 7:22 pm\nSyyttäjälle varattu näköjään iltapäivä.\n13:45 Minna Passi, toimittaja\nSyyttäjä kysyy, että keneltä Aarnio oli saanut tietoa asianomistajasta eli entisestä jengiläisestä. "Poliiseilta ja alamaailmasta", Aarnio vastasi. Jossain vaiheessa kärkitietoa oli ollut Aarnion mukaan hänen alaisellaan Mikael Runebergilla.\n13:42 Minna Passi, toimittaja\nNyt siirrytään lavastushankesyytteeseen liittyviin kysymyksiin.\n13:37 Minna Passi, toimittaja\nAarnio oli avustanut asianajajaystäväänsä tynnyrijutussa myös käräjäoikeuden tuomion jälkeen ennen hovioikeuden istuntoa. "Onko se normaalia toimintaa?" syyttäjä kysyi. "Normaalia toimintaa on olla paljon yhteydessä avustajien kanssa", Aarnio vastasi.\n13:28 Minna Passi, toimittaja\nSyyttäjä kysyy, miksi UB:n entinen johtohahmo Keijo Vilhunen on kertonut, että Aarnio oli pyytänyt häntä hoitamaan liivimiehet uhkailemaan tynnyrijutun epäillyn asianajajaa, jotta epäilty muuttaisi kertomustaan.\n"No se on tota hänen itsensä kertomana syy on se, että hän on tehnyt krp:n kanssa kauppaa vapautumisesta." "Hänellä on konnan koulutus."\n13:25 Minna Passi, toimittaja\nAarnio oli syyttäjän mukaan ollut saman asianajajan kanssa jatkuvasti yhteydessä myös silloin, kun tynnyrijuttua käsiteltiin käräjillä. Aarnion mukaan hän oli aina päivittäin yhteydessä asianajajan kanssa.\n13:23 Minna Passi, toimittaja\nAarnion vaimon koneelta löytyi myös toinen tiedosto, jossa käytiin läpi tynnyrijutun teletietoja ja ehdotettiin, miten tietoja voisi selittää.\nAarnion mukaan hänen asianajajaystävänsä oli pyytänyt huumepoliisilta apua teletietojen tulkintaan.\n"Siellä on se perussyy pohjalla, että ne asiat eivät ole niin ja poliisiylijohtaja painaa päälle, että oikeusmurhaa ei saa tulla." "Krp:n kanssa kaikki keskustelu oli loppunut keväällä."\nSyyttäjä ihmetteli, miksi huumepoliisi ei olisi kertonut krp:lle edes sitä, että heidän mielestään siellä olisi syytön epäiltynä.\n"Me pyritään sitä selvittämään."\n13:19 Minna Passi, toimittaja\nSyyttäjien mukaan Aarnio auttoi tynnyrijutun epäiltyjen puolustusta.\nAarnion vaimon tietokoneelta löytyi asiakirja, jossa ehdotettiin lisätutkintapyyntöjä tynnyrijuttuun liittyen. Viesti oli lähetetty Aarnion asianajajaystävälle, joka edusti yhtä epäiltyä.\n"En mä hoida mitään puolustusta." "On ollut ajatusten virtaa", Aarnio sanoi.\n13:14 Minna Passi, toimittaja\nNyt siirrytään taas uhkaussyytteen käsittelyyn. Eli siihen, että tynnyrijutun epäilty oli saanut tutkintavankeuteen erikoisia viestejä tutkinnan etenemisestä. Mies oli kokenut viestit uhkaaviksi.\nSyyttäjä haluaa tietää, milloin Aarnio alkoi puhua tapauksesta asianajajaystävänsä kanssa. "Siinä vaiheessa kai, kun hän on tullut juttuun mukaan", Aarnio sanoo.\nMies oli alkanut saada viestejä vankilaan asianajansa välityksellä alkuvuodesta. Aarnion asianajajaystävä tuli juttuun mukaan myöhemmin keväällä toisen epäillyn avustajaksi.\n13:08 Minna Passi, toimittaja\nSyyttäjät kysyvät tapahtumista, jotka tapahtuivat vuonna 2012 sen jälkeen, kun Hollannin viranomaiset olivat ottaneet Suomeen matkalla olleen hasistynnyrin kiinni. Krp ja Helsingin huumepoliisi pitivät sen jälkeen palaverin.\nPalaverissa keskusteltiin Aarnion mukaan jotain jutun tutkinnasta, koska huumepoliisilla oli ollut tutkinnassa juttu, jossa oli ollut myynnissä samantyyppistä hasista. Aarnion mukaan hän oli ymmärtänyt niin, että tutkinta menisi "Helsingin steppien mukaan". "Kuka ymmärsi mitäkin."\nSyytteiden mukaan Aarnio oli tynnyrien salakuljetuksen takana. Aarnio kiistää asian.\nViesti Kirjoittaja annaanna » Pe Tammi 26, 2018 7:29 pm\nLue miten syyttäjä teki selvää Aarniosta!\n14:44 Minna Passi, toimittaja\nAarnio oli 1990-luvulla tutkinnanjohtajana jutussa, jossa Vilhunen oli epäiltynä.\n14:43 Minna Passi, toimittaja\nMyöhemmin Aarnion alainen oli tavannut Vilhusen samasta aiheesta Pasilan poliisitalolla. Alainen on kertonut, että tapaamisen jälkeen Aarnio oli tullut paikalle ja mennyt Vilhusen kanssa poliisitaloon sisälle. "Mitään tällaistahan ei ole tapahtunut. En ole koskaan tavannut Vilhusta poliisitalolla tai siis olen 1990-luvulla", Aarnio sanoi.\n14:37 Minna Passi, toimittaja\nAarnion mukaan alamaailmasta oli tullut tietoa, että UB:n jäsenet olivat kiukkuisia Ilta-Sanomille. Siihen tapaaminen Aarnion mukaan liittyi.\n14:35 Minna Passi, toimittaja\nNyt syyttäjä kysyy Aarnion ja Vilhusen tapaamisesta, jonka krp:n tarkkailu havaitsi. Tapaaminen oli maaliskuussa 2012.\nViesti Kirjoittaja annaanna » Pe Tammi 26, 2018 7:36 pm\nKun kukaan ei tutki - kun kaikki tutkivat toisiaan - kun tutkitaan tutkimisia.\n15:05 Minna Passi, toimittaja\nJa nyt hypättiin anonymisaattoreihin. Syyttäjä kysyi, miten niitä oli käytetty tynnyrijutun aikana. "Runeberg kertokoon siitä. Hän on henkilö, joka on anonymisaattoreita käyttänyt meillä", Aarnio sanoi.\n15:03 Minna Passi, toimittaja\nSyyttäjä ihmettelee, miksi Aarnio ei ole kertonut krp:lle, että Kuopion huumepoliisi oli epäillyt Romanoa hasisjutussa, vaikka tiesi, että myös krp epäili Romanoa.\n"Minä en ole pantannut mitään tietoa. Otan tällaisen näkökulman siihen, että Runeberg on ollut yhteydessä Kuopioon ja hän tietää, mitä siellä on ollut. Minulle on lähetetty televalvontatiedot", Aarnio sanoi.\nAarnion mukaan Runeberg olisi ollut se henkilö, joka olisi voinut tietoa välittää arkityönsä puolesta. "Mä en ole pantannut mitään tietoa sillä, että mulle on lähetetty nää televalvontatiedot", Aarnio sanoi.\n14:55 Minna Passi, toimittaja\nAarnion alainen oli lähettänyt kyseiset teletiedot Aarniolle saatuaan ne Kuopiosta. "En ole millään tavalla Kuopion tutkintaan koskenut."\n14:54 Minna Passi, toimittaja\nAarnio kiistää, että hän olisi kertonut Romanolle, että Kuopion poliisilla oli tämän teletiedot.\n14:51 Minna Passi, toimittaja\nNyt syyttäjä kysyy niin kutsutusta Kuopion jutusta. Eli siis siitä, kun Kuopion huumepoliisi oli törmännyt tutkinnassaan Malmin naiseen eli Mari Romanoon ja tutkinta oli siirretty Helsinkiin. Juttua ei kuitenkaan Helsingissä tutkittu.\nAarnio ei muista, keskusteliko jotain asiasta alaisensa kanssa\nViesti Kirjoittaja oldstyle » Pe Tammi 26, 2018 7:54 pm\nannaanna kirjoitti: Käytännöllisesti viissataset ämpärissä.\nOliko tämä homeväittämä oli tällä foorumilla esillä ennenkuin Aarnio käytti sitä puolustuksessaan? Mielenkiintoista..\nLiittynyt: La Marras 25, 2017 10:01 pm\nViesti Kirjoittaja GRILLi » La Tammi 27, 2018 2:35 pm\nSiitä en tiedä puhuiko Aarnion puolustus/Aarnio homeista ensimmäistä kertaa, mutta se homejuttu on todettu jo perättömäksi usean asiaa testanneen toimesta täällä foorumillakin.\nViesti Kirjoittaja annaanna » La Tammi 27, 2018 3:12 pm\nGRILLi kirjoitti: ...\nTällä palstalla nyt pyörii ja häärii sen tasoista huru-ukkoa, että ei heidän testaamisillaan ja todistuksillaan ole mitään näyttöarvoa. .\nLuultavasti tulevassa hovioikeuden päätöksessä todetaankin tästä rahakätköstä ettei ole toteennäytetty syytetyn liittymistä siihen, kätkön tutkinnassa ja analysoinnissa ilmenneen puutteita ja että kokonaisuutena oikeus on päätynyt pitämään syytteessä esitettyä kokonaisuutta epäuskottavana.\nAarnion toteamus, että Vilhusella on konnan koulutus, oli lakoonisuudessa hersyttävä.\nMutta onko hän oikea konna, jos luottaa poliisien sanaan?\nUskoo Aarnion päälle puhumisen edesauttavan kotiinpääsyä tutkintavankeudesta.\nPelinappula ja hyödyke hän ja kaltaisensa ovat niille luotettavillekin runebergeille.\nKäydä nyt kauppaa vapaudestaan KRPeen kanssa .\nViesti Kirjoittaja Made man » La Tammi 27, 2018 3:38 pm\nGrillin väitettä tukeakseni sanon, että itse testasin viime vuonna tätä ja heitin samalla tavalla tehtyyn kätköön 4x 20e seteleitä ja kun keväällä avasin kätkön niin ei niissä rahoissa mitään hometta ollut, tosin se nyt oli aikalailla itsestäänselvääkin, mutta tulipahan testattua. En väitä että Aarnio oikeudnekäynti minun testaukseen viittaisikaan kun en siihen liity millään tavalla, lähinnä tuo tuli tehtyä itseä varten kun halusin nähdä säilyykö rahat ehjänä talven yli ja olivat yhtä hyvässä kunnossa kuin sinne pistäessä.\nSinähän sanoit tuota samaa jo ennen käräjätuomioitakin ja väitteesi osoittautuivat vääriksi jo silloinkin, niin en kovin vakavasti ottaisi sinun uskomuksia siitä, että "nyt tulee muutos". Tutkinta oli tehty erinomaisesti, todisteet ylivoimaiset Aarniota vastaan ja lopputulos sen mukainen.\nViesti Kirjoittaja annaanna » La Tammi 27, 2018 7:10 pm\nEivät minun esittämäni väitteet, harkintakykyni avulla päätellyt ja elämänkokemuksellani silatut, vääriksi osoittautuneita ole .\nMiten taas kerran noin asiasta intät. Etkö virheistäsi osaa ollenkaan oppia.\nNehän ovat vain käräjätuomarien vastaavista poikkeavia.\nNoloa, että käräjätuomarit olivat jekutettavissa.\nVai teit sinä oikeaoppisen, autenttisuuden kriteerit täyttävän rekonstruktion nuin vain kuin vanha mestari .\nOlisipa Keskusrikospoliisin laboratoriossa koittaneet samalla tavalla paikkailla teknisen tutkinnan ja löydön tehneitten poliisien ilmitulleita mokia, niin olisi esittää jotakin faktaa olosuhteitten todellisista vaikutuksista näyttöjä arvioiville tuomareille.\nYmmärrän hyvin, miksei näin järjettömän riskialttiiseen kokeeseen tutkinnan puolelta lähdetty. .\nKeskusrikospoliisi valitsi vaikuttamistavakseen tuo inttämisstrategian myös. Siihen päätymisestähän on todiste olemassa. MTVkö se oli, joka kertoili Rabben ja tutkinnanjohtaja Haaviston (muistaakseni) laatineen Lausuman asiassa. Sellaisen "Kautta kiven ja kannon, vannon ..."\nKoska jo valmiiksi homeitiöisistä seteleistäsi et hometta löytänyt, niin kiinnostaisi tietää millä tarkastelun suoritit.\nStetoskoopilla? Horoskoopilla? Teleskoopilla? Vai uusimalla lbt-tekniikalla?\nViesti Kirjoittaja pop » Su Tammi 28, 2018 2:01 am\nMitäs mokia tekninen tutkinta on tehnyt? Tuohon rahalöydökseen liittynee myös vahvasti se että autotallista löytyi vastaavia putkenpätkistä kyhäiltyjä muitakin viritelmiä. Jos nyt joku ihmettelee sitä hanskajuttua niin aika rutiinilla se menee huumepoliisin ex päälliköltä kun joutuvat noita rahoja muutenkin työnsä puolesta kumihanskat kädessä käsittelemään. Niitähän jarilla oli autotallissa kuminauhojen lisäksi.\nViesti Kirjoittaja Rautapallo » Ti Tammi 30, 2018 1:03 am\npop kirjoitti: Mitäs mokia tekninen tutkinta on tehnyt? Tuohon rahalöydökseen liittynee myös vahvasti se että autotallista löytyi vastaavia putkenpätkistä kyhäiltyjä muitakin viritelmiä. Jos nyt joku ihmettelee sitä hanskajuttua niin aika rutiinilla se menee huumepoliisin ex päälliköltä kun joutuvat noita rahoja muutenkin työnsä puolesta kumihanskat kädessä käsittelemään. Niitähän jarilla oli autotallissa kuminauhojen lisäksi.\nOlisko sulla ns lähdettä tuolle vielä tallessa? Nuo vastaavat viritykset on mennyt itseltäni kokonaan ohi ja kiinnostaisi hirveästi kuulla noista. Onko samankokoista putkea löydetty sahattuna,samaa materiaalia yms.


MEKSIKOLAINEN BRUSCHETTA - My Berry Forest\nMeksikolaisittain maustettu ruoka on ollut aina meidän perheelle helpoin tapa syödä vegaanista ruokaa. Kukaan ei voi vastustaa kasvistacoja tai tortilloita, ja samoista raaka-aineista saa helposti tehtyä ruokaisan salaatin, ravitsevan buddha bowlin tai vaikkapa pastan ja pizzan.\nMeksikolaiseen keittiöön kuuluvat vahvasti myös pavut ja kaakao/tumma suklaa. Nämä maut yhdistin tähän herkkupastaan, joka on edelleen yksi meidän perheen suosikeista. Tätä kastiketta käytän niin pastan kuin riisinkin kanssa, ja olen testannut myös pizzan ja leivän päällä sekä tortillan välissä.\nTuli mieleen vielä yksi meksikolaisen keittiön perusraaka-aine: maissi. En ole ihan varma, saako Suomesta aitoja maissitortilloja. Toki voisin testata tehdä niitä itse, mutta ilmeisesti ne onnistuvat parhaiten masa harina -maissijauhoista. Jos joku tietää mistä maissitortilloja tai masa harina-jauhoja voi ostaa, saa vinkata, kiitos 🙂\nTässä nopea ja herkullinen välipala: meksikolainen bruschetta, jossa maistuu ihanat Meksikon mausteet juustokumina, lime, ja chili. Herkkuleivät valmistuvat n.10 minuutissa!\n300 g makeita, maukkaita tomaatteja\nchilihiutaleita (maun mukaan)\n4-6 leivänpalaa Tähän sopii hyvin hapanjuurileipä, mutta myös ruisleipä tai mikä tahansa herkullinen leipä oman maun mukaan\nExtra neitsytoliiviöljyä leivän voiteluun\nPilko tomaatit ja sekoita kulhossa kaikki ainekset yhteen. Laita jääkaappiin tekeytymään siksi ajaksi, kun valmistelet leivät.\nPaahda leivät ja lorauta päälle oliiviöljyä.\nLeikkaa valkosipulin kynsi kahtia ja hiero kynttä leivän päälle, kunnes makua tarttuu reilusti.\nLevitä leipien päälle joko pehmeää avokadoa tai tuorejuustoa tai molempia. Lisää kunnon keko bruschettaa ja rouhaisu pippuria päälle. Nauti!\nLeipien päälle sopisi hyvin myös tuore korianteri, mutta jätin sen pois näistä, sillä halusin tuoda tomaatin makua enemmän esille.\nKeyword avokado, bruschetta, leipä, meksikolainen\nFiled Under: Kaikki reseptit Tagged With: bruschetta, hapanjuurileipä, taco, toast, vegaani, vegaaninen, välipala\nPrevious Post: « TAATELEILLA MAKEUTETUT MUFFINSSIT\nNext Post: VEGAANISET VALKOSUKLAADONITSIT »


Myydään Kodin Tarina® –kohde: luhtitaloa, 3h, Espoo | Helsinki | SKV Kiinteistönvälitys\n› Kohde › Pellaksenmäentie 15, Espoo Pellaksenmäentie 15, Espoo\nTuula Ylinen Kiinteistönvälittäjä, LKV tuula.ylinen@skv.fi 010 228 3281 040 821 9731\nLuhtitalo 3h, kt, parveke 52 m²\nPellaksenmäentie 15, Espoo (Pellaksenmäki)\nMyyntihinta: 185 000,00 € Velaton hinta: 185 000,00 €\nHeti vapaa upea ratkaisu uudeksi kodiksi! Toimivapohjainen luhtitalon päätyhuoneisto, jossa on ihanasti ikkunoita kolmeen ilmansuuntaan tuoden valoa ja tilantuntua, sekä ympäröivän metsämaiseman mukaan viihtyisään asumiseen. Monipuolinen huoneisto, jonka toiminnallisuus on hyvin suunniteltu kokonaisuus ja tekee asumisesta kodikasta. Iso kulmaparveke, makuuhuoneen panoraama-ikkuna sekä avara olohuoneen ja keittiön yhdistelmä ovat kivan modernisti toteutettuja. Uudenkarheaa ja laadukasta asumista, yhtiöllä oma viihtyisä saunatila ja hyvät säilytystilat. Järvenperän kupeessa sijaitseva Pellaksenmäen viihtyisä uusi asuinalue on hyvin suunniteltua tasokasta asumista. Ympärillä ovat monipuoliset liikunta- ja ulkoilureitit sekä vieressä on hyvät liikenneyhteydet Espoonkeskukseen, Leppävaaraan sekä ympäri päääkaupunkiseutua. TUTUSTU KODIN TARINAAN, NIIN TIEDÄT ENEMMÄN! Myynti ja tiedustelut: Tuula Ylinen, 040 821 9731 tai tuula.ylinen@skv.fi\nMyyntihinta 185 000,00 € Velaton hinta 185 000,00 €\nOven viereen melkein omapiha, tänne voi istuttaa hyötyäkasviksia isompiin määriin vaikka.\nSieniä löytyy kävelyllä matkalla Bodom- järven metsästä.\nPellaksen Loiste on todellakin loistava paikka asua.Perheemme ykkösjuttu on ollut Oittaan ulkoilumaastojen läheisyys.Takapihalta kulkee reitti Bodomille asti, jonka varrella kasvaa suppilovahveroita ja mustikoita - on ilo miten pääsee muuttamaan luonnon lähelle ilman, että muuttaa kauas.\nVertailimme valtavasti asuntoja ennen tämän kodin valintaa. Tässä pari isoa plussaa: ensinnäkin pohja on moderni ja erittäin toimiva, iso panoraamaikkuna makuuhuoneessa avaa parvekkeen metsänäköalan.Toisekseen tavaroiden tuominen onnistuu maatasosta mutta parveke on toisessa kerroksessa. Rinteeseen rakennettuna täsää kulmassa on vielä se hyvä puoli, että alapauolella ei ole naapuria vaan saunatila.\nRauhaisasta sijainnista ei tietäisi miten helppo on kotiin on kulkea.Leppävaaraan ajaa vartissa ja pääsee sinne vaihtamatta bussiakin.Siitä pääsee vaikka junalla Helsinkiin. Omille työmatkoille tämä on ollut huippusijainti.\nSijainti ja liikenneyhteydet.\nOn, itään, kulmaparveke\nJääkaappipakastin, Liesi (keraaminen), Liesituuletin, Astianpesukone\nPeilit, Suihku, Pesukoneliitäntä, Seinät (laatta), Lattiat (laatta), Lattialämmitys\nKerhohuone, Ulkoiluvälinevarasto, Sauna, Muut tilat: siivoustila, tekninen tila\nei päätettyjä korjauksia seuraavan viiden vuoden aikana isännöitsijäntodistuksen mukaan\nSammalkallionkuja 2, Espoo (Olari)\nOmakotitalo, 146 m², 5H+S\n598 000 € Katso lisää


Ralli: Emil Lindholm keskeytti tekniseen vikaan johtoasemasta ennen viimeistä erikoiskoetta | Autotoday\nItalialaisen HK Racingin Škoda Fabia R5:ta ajanut Emil Lindholm oli jo matkalla Italian sorarallimestaruussarjaan kuuluvan Citta di Arezzo –Valtiberina -rallin voittoon, kunnes tekninen vika pysäytti suomalaiskaksikon siirtymäosuudelle ennen rallin viimeistä erikoiskoetta.\nLindholmin Škodan vauhti hyytyi ja moottori ei enää vastannut kaasuun, todetaan tiimin tiedotteessa.\nEnnen keskeytystä Lindholm oli ehtinyt ajaa päivän molemmille erikoiskokeille pohja-ajat, kasvattaen johtoaan jo 15,2 sekuntiin.\nKeskeytys luonnollisesti harmitti nuorta suomalaiskuljettajaa. Ykköstila olisi ollut myös intialaiselle MRF Tyres rengastehtaalle ensimmäinen Euroopassa.\n– Todellakin huonoa tuuria. Jotenkin tuntuu siltä, että nämä voitot kiertävät minua. Jos en itse tee virhettä, sitten tekniikka hajoaa. Emme tarkalleen tiedä, mitä tapahtui. Tiimi jäi tutkimaan asiaa. Ehkä saamme myöhemmin tietää vian alkuperän.\n– Automme kulki vain 15 km/h, alamäessä 20 km/h. Pääsimme viimeiseen huoltoon, mutta vikaa ei paikallistettu. Ajoimme huollosta noin 1,5 km, ja kun vauhtimme ei noussut yli 15 km/h, päätimme keskeyttää. Emme olisi ehtineet ajoissa EK:n lähtöön, saati sitten sen maaliin, Lindholm totesi pettyneenä rallin jälkeen.\n– Harmittaa etenkin MRF:n puolesta. Heidän ensimmäinen voittonsa Euroopassa jäi saavuttamatta. Renkaamme toimivat erinomaisen hyvin, kuten ne toimivat myös kaksi viikkoa sitten Roomassa.\nLindholm ja Mikael Korhonen matkaavat Italian Firenzestä suoraa Latvian Riikaan, jossa tulevana viikonloppuna kilpaillaan rallin EM-pisteistä. Ensimmäistä kertaa Latviassa ajava Lindholm saa alleen Toni Gardemeisterin TGS Worldwiden -tiimistä tutun Škoda Fabia R5 Evon.\n– Latviassa sorateiden pinta on erilainen kun Italiassa. Tiedämme nyt, että kovalla sorapinnalla renkaamme toimii erinomaisesti. MRF sai Italiasta tärkeää dataa ja tietoa kilpailijoihin verrattuna. Tiet Latviassa ovat profiililtaan Suomen kaltaisia. Korkeuseroja tosin ei ole yhtä paljon. Uskon, että edessä on hyvä ja kiva ralli meille.\n– Vastus on kova, mutta kärkiviisikkoon tähtäämme. Meillä on MRF-tallin sisällä hyvä mittari (Craig Breen), johon voimme vauhtiamme verrata. Hyvillä fiiliksillä lähdemme kautta jatkamaan, Lindholm toteaa.\nRallin EM-sarjan kauden toisessa osakilpailussa Liepaja-rallissa ajetaan 10 soraerikoiskoetta, joiden yhteispituus on 177,87 km.\nEdellinen artikkeliF1: Mercedes ei voittanutkaan Silverstonessa\nSeuraava artikkeliLamborghini-sarja: Elias Niskanen ja Mikko Eskelinen kaksi kertaa neljänneksi Italian Misanossa


Ei pääsyä kotiin!\nKeskiviikko 20.7.2011 klo 17.49\nTaloyhtiön hissi oli rikki viikon - pyörätuolia käyttävä Markku Poikela jäi ilman apua\nMarkku Poikelalla on kotivakuutus If vahinkovakuutusyhtiössä. Korvausasiantuntija Seija Tuomelan mukaan kotivakuutuksesta ei ole Poikelan tilanteessa hyötyä, koska ongelma oli kotioven ulkopuolella.\n- Kotivakuutus vakuuttaa vain koti-irtaimistoa. Asumisen keskeytystä voidaan korvata puolestaan silloin, jos asuntoa ei voida käyttää tulipalon tai vesivahingon takia. En keksi, mikä tämän tilanteen voisi korvata, mutta aivan kauhea tilanne, Tuomela pahoittelee.\nPoikela soitti myös poliisille, joka ohjasi hänet pelastuslaitoksen puheille pyytämään kiireetöntä avustusta. Helsingin pelastuslaitokselta vastattiin sekä Poikelalle että Iltalehdelle, että tämän tyyppisten tehtävien hoitaminen on käytännössä mahdotonta.\n- Kissoja ja koira käydään kyllä puista pelastamassa, mutta yksittäisten ihmisten satunnaiseen avustamiseen ei riitä resurssit, Poikela kommentoi.\nPoikela soitti myös Helsingin Sosiaali- ja kriisipäivystykseen ja tiedusteli, josko heiltä saisi apua kotiin ja kodista kulkemiseen. Vastaus oli kieltävä.\n- En ota kantaa yksittäiseen tapaukseen, mutta totta on, että kantoavun järjestäminen on hankalaa virka-ajan ulkopuolella. En edes tiedä, kenen tällainen palvelu pitäisi järjestää. Henkilön tilanteeseen pyritään aina kuitenkin löytämään ratkaisu tavalla tai toisella, johtava sosiaalityöntekijä Riina Karjalainen toteaa.\nPoikela on lähettänyt tapauksesta reklamaation sekä taloyhtiölleen että hissifirmalle.\nOnko turvaverkossa aukkoja?\nLiikuntarajoitteista Markku Poikelaa odotti viime viikon maanantaina ikävä yllätys. Vielä aamulla Poikelan sulkiessa kotiovensa hänelle välttämätön hissi toimi moitteettomasti - illalla oli toisin.\n- Hissifirma kertoi, että päivällä oli tullut vikailmoitus, jota ei saatu korjattua. Varaosa tilattiin Saksasta. Torstaina firmasta kerrottiin, että viimeistään viikonlopuksi hissi olisi kunnossa. Hissi saatiin toimimaan vasta eilen, Helsingin Hermannissa asuva Poikela selostaa.\nVaikka Poikela onkin 28-vuotias ja ammatiltaan kunto-ohjaaja, ei pyörätuolilla kolmanteen kerrokseen ja takaisin kulkeminen rappuja pitkin ole mahdollista. Normaalisti hänellä on suora yhteys vuonna 2007 rakennetun kerrostalon autotallista hissillä kotiovellensa.\nPoikela sanoo ymmärtävänsä, että teknisiin laitteisiin voi tulla vikaa.\nOngelmaksi muodostuikin se, että kaikki tahot - huoltoyhtiö, taloyhtiö, vakuutusyhtiö, poliisi, sosiaali- ja kriisipäivystys sekä pelastuslaitos - nostivat kädet pystyyn hänen pyytäessään apua hissikatkon ajaksi.\nEsimerkiksi hissiä korjaamassa olleet miehet auttoivat Poikelan muutaman kerran portaat alas, mutta ratkaisua liikkumisongelmaan ei yhtiöltä saanut.\nThyssenKrupp Hissit -yhtiön toimitusjohtaja Jari Punkari on tietoinen tapauksesta.\n- Hissistä oli hajonnut elektroniikkakortti. Kortin erikoisesta luonteesta johtuen se saatiin maahan vasta tänä maanantaina, samoin kuin erikoismies, joka sen asensi, Punkari selittää pitkää katkosta.\nPunkarin mukaan taloyhtiön kanssa ei ole olemassa erillistä huoltosopimusta siitä, kuinka nopeasti rikki menneet hissit tulee korjata. Poikelan liikkumisongelmia toimitusjohtaja pahoitteli.\n- Ikävä kyllä rapussa asuu pyörätuoliin sidottu asukas. Hänen sukulaisensa sekä meidän huoltomiehet osallistuivat pyörätuolin kantamiseen ja asiasta selvittiin kunnialla, Punkari arvioi.\nPoikelan on ongelman hoitamisesta toista mieltä.\nHänen mukaansa realistiset vaihtoehdot olivat joko hotelliin muuttaminen tai läheisiin turvautuminen. Muilta tahoilta apua ei herunut.\n- Jouduin kuormittamaan kavereita ja yhtä naapuria. Vanhempieni luona en pysty asumaan, koska heillä on esteellinen sisäänpääsy ja he ovat muutenkin sen verran iäkkäämpiä, etteivät pysty minua avustamaan.\nPoikelan mukaan yhteiskunnan turvaverkon ulkopuolelle tippuminen oli kova kolaus.\n- Vaikka sen tiedostaa, että fyysinen rajoite on olemassa ja liikkuu pyörätuolilla, niin aina sitä on omaan kotiinsa päässyt ilman vaikeuksia, Poikela toteaa.\n- Entä, jos sama toistuu? Olen pöyristynyt siitä, miten tässä maassa voi oikeasti käydä näin.


Lahja bestmanille | Younameit.fi\nEtusivu / Lahja bestmanille / Viskilasi kaiverruksella\nKlassisen mallinen viskilasi kaiverruksella on ajaton valinta jokaiselle viskien harrastajalle – tai ihan kenelle vain. Luo itse persoonallinen lahja bestmanille. Kirjoita mitä haluat lasiin kaiverrettavan, oli se sitten bestmanin nimi ja hääpäivämäärä tai vaikkapa oma inside-vitsinne. Oma kaiverrus kuuluu hintaan! Tuote toimitetaan mustavalkoisessa lahjapaketissa, joten lahja on heti valmis annettavaksi.\n(esim. Bestman Riku 20.7.2022)\nMikä olisikaan parempi lahja bestmanille kuin viskilasi omalla henkilökohtaisella kaiverruksella, ja sopisiko kylkeen kentis pullo hänen lempiviskiään?\nViskilasi kaiverruksella toimitetaan mustavalkoisessa lahjapakkauksessa, joten lahja bestmanille on tarvittaessa heti valmis annettavaksi.


Tutustu nyt uusiin ruokablogeihimme: Suklaapossu, Vappu keittiössä ja Elämäni suupaloina!\nKruunaa arkiruoka juustolla\nKokkaa nyt edullisesta kukkakaalista\nIhanan valloittava kantarelli\nKoko viikko vegeä – helppoa!\nViikon ruokalista 18.9.-24.9.: Omenainen kanakeitto ja muut viikon suosikit\nTestaa, kuinka hyvin tunnistat sienet!\nTomaatti suojaa syövältä ja sydäntaudeilta\nLue yllättävä listaus kodin bakteeripesäkkeistä!\nKun filippiiniläinen Menchel Alico Pullinen, 28, rakastui huomattavasti vanhempaan suomalaiseen mieheen, suhde epäilytti sekä hänen vanhempiaan että miehen äitiä. Menchel piti kuitenkin päänsä ja muutti Kari Pullisen luo Helsinkiin.\nRavinteikas ruoka on tärkeää kokonaisterveyden kannalta. Aivot kiittävät ruokavaliosta, joka sisältää runsaasti kalaa ja antioksidantteja, sillä tällainen ruokavalio suojaa Alzheimerin taudilta.\nPelko pitkitti Satu Myllyn, 52, hoitoa vuosikausia. Hän kouluttautui kokemusasiantuntijaksi, jotta muut suolistosairaat selviäisivät alkusäikähdyksestä häntä helpommalla.\nLukija! Tunnista, miten sinuun yritetään vaikuttaa kirjojen takakansien maalailevilla sanoilla. Näppärä sanastomme selittää, mitä takakansissa yleisimmin käytetyt ilmaukset tarkoittavat.\nHrrr, kun on taas kylmä! Ei hätää. Poimimme viisi mausteista reseptiä, jotka pitävät sinut lämpimänä.\nTäyskumisen pohjan narinan saa lakkaamaan helpolla niksillä. Nahkapohjaisten kenkien kohdalla taas kannattaa muistaa, että narina on merkki hyvästä laadusta.\nArki on elämän paras käytännöllisyyden opettaja, joka auttaa selviytymään jokapäiväisistä askareista aina hiukan helpommin.\nVastustuskyky paranee ja ripulin kesto lyhenee – syötkö sinä probiootteja oikein?\nProbioottien vaikutuksista tiedetään jo paljon, mutta useita hyötyjä voi olla vielä selvittämättä. Ainakin se on selvillä, että probiootit hoitavat suoliston terveyttä ja vaikuttavat sitä kautta hyvinvointiimme kokonaisvaltaisesti.\nMikä Viinistä! mennään Viiniin ja ruokaan - s...\nKatso video – Vappu Pimiän kakkupaljastus: "O...\nReseptisuosikkini – ihanan raikas marinoitu f...\nRakkaudesta perennoihin Rääkkylässä - Katso k...\nRapeiden perunoiden alta paljastuu herkullinen jauheliha-kasvisseos. Ruoan voi tehdä myös matalassa padassa tai kattilassa.\nyli 60 min\t4\nCoca amb Recpte on runsaasti kasviksia, mutta ei juustoa sisältävä katalonialainen pizza, joka on herkullisimmillaan haaleana.\n30-60 min\t4\nSorbus-likööri valmistetaan ravinteikkaista pihlajanmarjoista ja vodkasta. Juoma kypsyy hiljalleen vuoden aikana.\nyli 60 min\t20\n30-60 min\t10\nYhdistä kaali ja nyhtöpossu kääryleiksi. Verraton herkku!\nSuomen kansallisruoaksi on valittu ruisleipä. Hapatettu ruisleipä syntyy myös kotikeittiössä ilman leivinuunia ja taikinajuurta, kun sen tekee pataleipänä ruisleipäaineksista.\nyli 60 min\t8\n30-60 min\t12


Muokataan sivua LyX – Linux.fi\nMuokataan sivua LyX\n'''LyX''' on [[tekstinkäsittely]]ohjelma, jossa pyritään yhdistämään tavallisten [[WYSIWYG]]-ohjelmien helppokäyttöisyys [[LaTeX]]-ladonnan laatuun ja rakenteellisuuteen. LaTeX-järjestelmä on erityisen hyvä matemaattisten kaavojen ladonnassa, rivinvaihtojen asettelussa ja viitteiden hallinnassa. LyX tukee useimpia suurempia kieliä ja sitä voi käyttää myös esimerkiksi kiinan tai arabian kirjoittamiseen. Suomen tavutus toimii, mutta oikoluku on heikkoa. Ohjelma on saatavissa myös muihin käyttöjärjestelmiin, kuten Windowsiin. == Ero tavallisiin tekstinkäsittelyohjelmiin == LyXiä käytetään normaalien tekstinkäsittelyohjelmien tapaan, paitsi että dokumentin tyypin valinta ja rakenteellisten osien (otsikot yms.) merkitseminen on keskeisemmässä asiassa esityksen yksityiskohtien (kirjasimen valinta yms.) sijaan. Tavallisiin tekstinkäsittelyohjelmiin tottunut saattaa ensin turhautua, koska esityksen yksityiskohtiin vaikuttaminen ei aina onnistu totutulla tavalla – toisaalta niihin puuttumatta saa aikaan hyvännäköisiä asiakirjoja. LyXin tekijät kutsuvat ohjelmaa WYSIWYM-ohjelmaksi eli "what you see is what you mean", suomeksi "näet mitä tarkoitat". Kirjoittajan pitäisi siis keskittyä siihen mitä haluaa esittää ja ohjelma huolehtii sen esittämisestä. Itse asiassa LyXillä kuten LaTeXilla ja TeXillä yleensäkin voi halutessaan vaikuttaa dokumentin ulkomuotoon hyvinkin pikkutarkasti. Niitä toimintoja, mitä LyX ei valikoissaan tarjoa, voi lisätä LaTeX/TeX-koodilla. Jos LyX ei ymmärrä niitä, se jättää ne varsinaiseen ladontaan TeXin murheeksi. Useimpia asetuksia voi muokata LaTeXia tuntematta. ==Asiakirjatyypit== Oletuksena LyX käyttää LaTeXin "artikkeli"-asiakirjamallia, joka sopii paitsi tieteellisten artikkeleiden kirjoittamiseen myös yleiseen käyttöön. Käytettävissä on eri tieteellisten julkaisujen mallipohjia, joten artikkeliin voi saada suoraan julkaisun käyttämän ulkonäön. Artikkeli-mallin lisäksi käytössä on esimerkiksi kirjan, kirjeen, seminaariesityksen tai kalvoesityksen tekemiseen sopivia malleja. ==Apuohjelmat ja formaatit== Oletuksena LyX tallettaa asiakirjat omaan formaattiinsa, jossa hyödynnetään LyX-makroja, mutta yleiskäyttöinen LaTeX-muoto on myös valittavissa. LyX osaa joustavasti käyttää koneelta löytyviä muita ohjelmia asiakirjojen tallentamiseen eri formaatteihin, esimerkiksi [[wikipedia:fi:Docbook|Docbook SGML]]:ksi, HTML:ksi tai [[OpenOffice]]n tai Microsoft Wordin muotoihin. Muunoksen laatu vaihtelee käytettyjen apuohjelmien mukaan, mutta ainakin ensinmainittu on laajalti vakavassa käytössä. Vaikka editointinäkymä tarjoaa tarpeeksi hyvän WYSIWYG-vaikutelman asiakirjan kirjoittamiseen, viimeistelyssä käytetään myös esikatselua eri ikkunassa. Tällöin asiakirja muunnetaan LaTeXin, [[dvips]]in tms. avulla pdf:ksi, [[PostScript|ps]]:ksi tai HTML:ksi, ja tulosta voi katsella eri ikkunassa tätä muotoa ymmärtävällä ohjelmalla. Joissakin tilanteissa eri ohjelmilla saa eri tarkoitukseen paremman tuloksen (esimerkiksi pdf:ää vakiokirjasimilla LaTeXin kirjasinten sijaan); LyX tarjoaa tässä suhteessa vaihtoehtoja. == Aputoiminnot == LyXille on kattavat ohjekirjat useammalla kielellä, ilmeisesti ei kuitenkaan vielä suomeksi. Ohjeet ovat käytettävissä suoraan ohjelmasta tai [[PostScript]]-muodossa. == Aiheesta muualla == * [http://www.lyx.org/ LyXin viralliset sivut] * [[wikipedia:fi:LyX|LyX Wikipediassa]] [[Luokka: Toimisto-ohjelmat]]\nNoudettu kohteesta ”https://www.linux.fi/wiki/LyX”


Ison kiven juurella: helmikuuta 2012\nOli tyttö Mikkelistä,\njoka tykkäs arvaa mistä?\nNo tietysti siitä, mistä toisetkin.\nMonitaitoisen Martti Innasen tekemän kappaleen kertosäe paljastaa, että Mikkelin tyttö tykkää tanssista ja humpasta.\nSe siitä, ja nyt lisää huuhaata.\nMistä tykkää Mikkelin poika?\nSelväksi on käynyt, että ei ainakaan siitä, että häntä verrataan senaatin portaikossa ammuttuun kenraalikuvernööriin.\nPerussuomalaisten puheenjohtaja Timo Soini löysi hyvän sauman esitellä nokkeluuttaan, kun häneltä kysyttiin A-studiossa mielipidettä Olli Rehnin puheisiin Kreikan kriisistä.\n– Kyllä Mikkelin miehestä on tullut Brysselin Bobrikov, sanoi Soini.\nSiitä alkoi Ollin kurjuus. Hän loukkaantui ja vaati Soinia pyytämään anteeksi. Soini taas ajatteli, että nämä ovat Timon hipat, ja niissä Timo sanoo, mitä haluaa.\nBobrikoviin vertaaminen loukkasi Rehniä, koska hän on isänmaallinen mies. Niin lienee ollut Bobrikovkin. Hänen isänmaansa vain oli Venäjä niin kuin tuolloin juridisesti oli suomalaistenkin. Ajalta on jäänyt elämään lastenlaulu ”Vaarilla on tsaari”.\nSoini tekee politiikkaa leikkimällä kielellä ja kielikuvilla. Kielileikeistä tykkäävät muutkin kuin perussuomalaiset. Putous-viihdeohjelman Usko Eevertti Luttisen sananmuunnoksilla on enemmän ystäviä kuin Pekka Haavistolla presidentinvaaleissa.\nVaikka sananokkeluudesta tykätään, kaikki ei ole kielipuolella hyvin.\nYlioppilaat osaavat nykyään äidinkieltään niin huonosti, että he eivät pärjää korkeakouluissa. Opintotuen lisäksi tarvitaan tukiopetusta.\nMyös matematiikan taidot ovat laskeneet, mikä huolestuttaa, koska hyvinvointia ei ole ilman derivointia.\nMitä keskiverto abiturientti siis vastaa, kun äidinkielenopettaja palauttaa punakynähuomautuksia täynnä olevan kirjoitelman ja kysyy:\n– Montako kielioppivirhettä teit?\n– Laskujeni mukaan en yhtään.\nSalon Seudun Sanomissa 26.2.2012\nLähettänyt Asko Lehtonen klo 7.44 Ei kommentteja:\nTunnisteet: huuhaa, ollirehn, pakina, putous, timo soini, usko eevertti luttinen\nRakastan Olen Lumessa\nkuolen historiallinen voi\nelän henkilö kävellä\nsiis minäkin toisten\najattelen hengin jäljissä\nkuolemaa pohjoista ja upota\nLähettänyt Asko Lehtonen klo 23.57 Ei kommentteja:\nSamalla, kun taloudellisen toiminnan ravintoympyrässä it-sektori on muuttunut yt-sektoriksi, perinteisten käsityöammattien arvostus on noussut.\nKenkää ei voi antaa ennen kuin suutari on tehnyt kengän, ja kun työntekijä on potkuilla vapautettu työmarkkinoille, hänelle räätälöidään tulevaisuus.\nKun vaatetusteollisuus oli vielä pienyrittämistä, kerrottiin satua hiirestä, joka oli kissalla räätälinä.\nTaloudellinen taantuma oli päällä, ja hiiri ompeli yötä päivää, koska oli joutunut avioeron takia kahden asunnon loukkuun.\nTarina on aikojen saatossa vääristynyt epärealistiseksi. Mitä sellainen yritystoiminta on, jossa kaikki vain pienenee ja takin tilaaja saa tuluskukkaron? Kirjanpitäjä vastaa, että tuluslaskelman mukaan toiminnasta tulee pahasti takkiin.\nTodellisuudessa kissa halusi uuden pussukan tuluskiville ja tulusraudalle ja tilasi tuluskukkaron.\nHiiri ryhtyi toimeen, ja kun kissa tuli tilausta hakemaan, hiiri sanoi:\n– Tehostin tuotantoa, ja tulikin lakki.\n– Vai niin. No, lisää kierroksia, niin katsotaan, saatko tehtyä liivit, yllytti kissa.\nHiiri ahkeroi, ja kun kissa tuli liivejä hakemaan, hiiri sanoi:\n– Nyt on päästy vakaalle kasvu-uralle, ja linjalta tulikin takki.\n– Sinulla menee lujaa, ja koko kylä kukoistaa ja kasvaa. Mutta vielä riittää pinnisteltävää. Teepä housut.\nHiiri pisti ompelijansa töihin.\nKyläläiset jo vähän miettivät, kuinka kauan nämä hyvät ajat voivat jatkua. Hiiri vakuutti, että kylällä on aina oma lämmin sopukkansa hänen sydämessään.\nKissa tuli hakemaan housuja ja ihmetteli, kun hiiren ompelimossa oli kovin hiljaista.\n– Tuli potkuhousut, sanoi hiiri, otti matkalaukkunsa ja lähti.\nPakina julkaistu Salon Seudun Sanomissa 12.2.2012\nPop up -politiikkaa\nLauantaina oli taas ravintolapäivä. Pop up -ravintoloita putkahteli esiin siellä täällä.\nTilapäisistä putkahteluravintoloista vouhottavat eniten suurimpien kaupunkien nuoret aikuiset. Heilläkö ei ole normaalisti tarpeeksi valinnanvaraa?\nNo, kyse ei olekaan valinnanvarasta, vaan siitä, että ravintolatoiminta on niin hirveen säänneltyä. Täytyy olla niinku anniskelulupa ja sillee niinku hygieniapassi eikä pelkkä viilee tunnelma riitä, vaan täytyy olla niinku kylmää tilaa ruoka-aineille ja jotain verojuttuja ja kaikkee, mikä vie mahdollisuuden yrittämiseltä ja luovuudelta ja...\nOikeastaan on rajoittavaa, että pop up -meininkiä on vain ravintolaelämässä. Ajattelua voisi laajentaa.\nPimeä pirssi? Ei, minä ajan pop up -taksia.\nTarvitaanko kotitalousvähennykseen kuitteja? Ei löydy. Meillä kävi sellainen pop up -kirvesmies.\nEi minulla ole tutkintoa. Olen pop up -lääkäri ja pidän vastaanottoa vain tämän päivän.\nPolitiikkaan pop up -on jo kotiutunut. Presidenttiehdokkaiden kannattajia on putkahdellut esiin pitkin talvea.\nNäissä vaaleissa äänestäjä ajattelee enemmän itseään kuin tulevaa presidenttiä. Äänestämällä kiinnitytään jompaankumpaan porukkaan, niinistöläisiin tai haavistolaisiin. Presidentti tulee valittua siinä sivussa.\nJulkisilla kannattajilla on merkitystä. Ja vaihtoehtojahan piisaa.\nMarco Bjurström vai Jari Sillanpää? Aake Kalliala vai Seela Sella?\nApulannan Sipe vai Rasmuksen Lauri? Danny vai Hector?\nArvi Lind vai Niel Hardwick? Jörn Donner vai Tapani Kiminkinen?\nPaavo Väyrynen vai Eva Biaudet? Juhani Nummentalo vai Saija Karnisto?\nJääkiekkoilevat Koivut vai musisoivat von Hertzenit?\nVoittaa Haavisto tai Niinistö, Haaviston tukijaksi ilmoittautunut Pauli Hanhiniemi sopii laulutaiteellaan tulkitsemaan häviäjän huomisaamun tunnelmaa:\nAinoo kaverikin töitä sai.\nNo, pöö tietysti.\n– Nii? tiukkaa Niinistö, sillä juristille on vierasta, että joku muu haastaa.\n– Haa! huutaa haastaja Haavisto.\nJa jossain joku valittaa:\n– Kaksitoista vuotta odotin, ja nyt vast´ akkain asettelun aika on ohi.\nPöö! kuului presidentinvaalin ensimmäisellä kierroksella Paavo Lipposelle mainosmielessä kehitettyyn sanavarastoon. Se pelotti äänestäjät ja lopulta aiheutti ennen kuulemattoman keskustelun tyhjästä äänestä tai kokonaan äänestämättä jättämisestä.\nÄänestäminen on oikeus, ei velvollisuus. Presidentin valinta vain on sellainen tapaus, että vaikka yksi ja toinen nukkuisi vaalipäivänä tahallaan, toinen tulee valituksi vaikka vain yksi äänestäisi. Presidentin linna on arvokas kiinteistö tärkeällä markkinapaikalla Helsingin Kauppatorin laidalla. Sitä ei jätetä tyhjäksi.\nVoittaa toisen kierroksen kumpi vain, koittaa uusi aika. Jo nyt kylillään kysellään, voiko presidentti olla mies. Kyllä voi, ja viidenkymmenen prosentin todennäköisyydellä puoliso on nainen.\nNiin tai näin, kumpaakin ehdokasta pidetään tyylikkäänä. Niinistöllä on konservaatturin tekemä puku, ja Haaviston tukka on hyvin kotiparturin jäljiltä.\nJos mielipidemittausten tämän hetken suosikki voittaa, nähdään linnan edustalla ensi joulun alla uudenlainen näytelmä.\nOvi kello helähtää. Linnan emäntä sanoo hovimestarille runokokoelmaansa siteeraten:\n– Sinä kuulet sen soiton.\nHovimestari menee avaamaan. Kynnyksellä iniöläiset ottavat reuhkat päästään ja kopistelevat loskaisia saappaitaan.\n– Mitä asiaa? kysyy hovi.\n– Tässä olisi Haukion kala.\nLähettänyt Asko Lehtonen klo 18.25 Ei kommentteja:


Linkkisuositukset yrittäjälle | Yrityswiki\nYrityswikissä kerrotaan yrittämisestä yleisluontoisesti. Jos haluat koluta syvemmin jotakin tiettyä aihealuetta, ehkä näistä alla näkyvistä linkeistä on apua. Linkit johtavat ulkopuolisille nettisivustoille, joiden sisällöstä Yrityswiki ei tietenkään vastaa.\nKeskustelupalstalla hyödyllisiä, huvittavia ja karmaiseviakin aiheita. Vaikka palstalla keskustelevat usein sijoittamisesta kiinnostuneet ja sitä tekevät tahot, on foorumilla myös yrittäjille oma kategoriansa.\n"Apu kirjanpitoon liittyvissä asioissa." Tällä foorumilla on myös yrittäjille runsaasti hyödyllisiä viestejä. Keskustelua on yrittäjyyden lisäksi kirjanpidosta, verotuksesta, kirjanpito-ohjelmista, tilinpäätöksestä ja onpa foorumilla omat alueet kaupankäyntiäkin varten.\nKilpailu- ja kuluttajaviraston tiedotteet ja ohjeet\nTämä on erittäin hyödyllinen resurssi. Tärkeää luettavaa yrittäjille useista jokapäiväisistä aiheista, kuten markkinoinnista, asiakassuhteista, ostamisesta ja myymisestä, sopimuksista, myös maksuista, laskuista ja perinnästä, vioista, viivästyksistä ja valituksista. Tietoja on myös kilpailuasioista.\nTämä Facebook-ryhmä avattiin toukokuussa 2013. Se jakaa nimensä mukaisen palkinnon heille, jotka edistävät älytöntä holhousta ja valtiojohtoisuutta. Esimerkki palkinnonsaajasta ja perustelu sen myöntämiselle: "Päivän Byrokraatti -palkinnon saa Taloussanomien toimittaja Mikael Brunila, joka valaisee lukijoilleen 10 kikkaa, joilla laiminlyödä tehtävänsä ja tehdä vahinkoa työnantajalleen."\nHelsinkiläinen Suomen Palkkiopalvelu mahdollistaa esimerkiksi muusikkojen ja freelancereiden työsuoritusten laskuttamisen. Esimerkiksi esiintymispalkkiosta tai jostakin työpäiväkohtaisesta työstä voi laskuttaa tällä yrityksellä niin, että Suomen Palkkiopalvelu ottaa tietyn korvauksen laskuttamisesta.\nVuonna 2010 perustettu Työt Rahaksi on yritys Tampereelta, joka toimii eräiden laskutusosuuskuntien tapaan. Sen avulla voi siis laskuttaa työsuorituksesta ja saada palkan Työt Rahaksi kautta.\nTässä hakemistossa listataan myös ne Suomessa toimivat työttömyyskassat, yrittäjäkassat, joiden palveluja yrittäjä voi hyödyntää. Esimerkiksi Suomen Yrittäjien Työttömyyskassa (SYT) on yksi yrittäjille suunnattu työttömyyskassa.\nVarauskalenteri toimii nettiselaimella ja siihen voi tehdä monenlaisia asetuksia, kuten määritellä ajan pituuden ja minä viikonpäivinä ajan voi varata.\nVerokilpi Oy tarjoaa apua yrityksille silloin kun yrityksen talouteen on kohdistunut väärinkäyttöä. Verokilpi auttaa verotarkastusten, kirjanpidon ja viranomaisten menettelyn laillisuuden arvioinnissa.\nSuomalaisten yritysten vuosivälillä 1997-2013 saamat tuet. Sisältää satojen miljoonien eurojen edestä tietoja tuhansista yrityksistä.\nLaskutuspalvelu Apujoukot Oy on yksi niistä palveluntarjoajista, jotka mahdollistavat laskuttamisen ilman omaa yritystä. Palvelu sopii niin kampaajille, remonttireiskoille, siivoojille, hitsaajille, konsulteille, lastenhoitajille ja taiteilijoille.\nLaskutusosuuskunnaksi itseään kutsuvan Eezyn avulla voi toimia "yrittäjämäisesti" ilman omaa yritystä ja siihen kuuluvaa paperisotaa.\nFinjob on laskutuspalvelu, jossa palvelun laskutuksesta veloittama maksimipalkkio on enintään 250 euroa. Osuuskuntana toimiva Finjob mahdollistaa laskuttamisen ilman yritystä tai toiminimiä, sillä osuuskunta hoitaa laskun lähettäjän puolesta lakisääteiset velvoitteet.\nPUHURin jäsenet ovat visuaalisen viestinnän, kuvataiteen ja teatteri- ja draamailmaisun aloilla palveluita tarjoavia henkilöitä. Joukossa on esimerkiksi valokuvaajia, taittajia, teatterin tekijöitä.\nOdeal Oy on helsinkiläinen laskutuspalvelu. Se tarjoaa käyttäjilleen mahdollisuuden laskuttaa tekemistään töistä ja nostaa palkkaa niin, että Odeal hoitaa kirjanpidon, veroasiat ja vakuutukset.\nOmapajan laskutuspalvelussa palkanmaksusta veloitetaan vähintään 15 euroa. Omapaja kirjoittaa nettisivuillaan Usein kysyttyä -osiossa, että kannattaa kerryttää palkkaa ja nostaa se ulos vasta kun arvonlisäveroton summa ylittää 250 euroa.\nOsuuskunta Kanslia on yksi niistä palveluntarjoajista, joiden kautta voi laskuttaa ilman omaa yritystä. Erikoisuutena siinä on, että laskut lähetetään asiakkaille maanantaisin ja sen jälkeen kun laskun saaja on maksanut sen, käyttäjälle tilitetään palkka seuraavana maanantaina. Osuuskunnan perimä provisio on 7%. Pienlaskutuslisää ei peritä.\nPalkka.eu:ta voi käyttää kun halutaan laskuttaa tuotteesta tai palvelusta ilman omaa yritystä. Palvelu on käytettävissä vaikkapa tilanteessa, jossa on yksi työkeikka vuodessa, tai kaksi viikossa, tai vaikka joka päivä. Palkka.eu:n käyttäjä voi vähentää kulut työvälineistä, markkinoinnista, laitevuokrista ym., kuten myös työn tilaaja voi vähentää kotitalousvähennyksen mikäli verotus niin sallii.\nUKKO.fi on laskutuspalvelu, jolla voi Eezyn tapaan toimia yrittäjämäisesti ja laskuttaa tehdystä työstä ilman omaa yritystä.\nSuomen Yhelp osuuskunta auttaa laskuttamaan tehdystä työstä ilman omaa yritystä. Yhelp käyttää palvelustaan nimitystä palkanmaksupalvelu, johon sisältyy kaikkien yritystoimintaan tyypillisesti kuuluvien paperitöiden, riskien ja velvollisuuksien hoitaminen laskun lähettäjän puolesta.\nSuomen Mikroyrittäjät ry:n ydinajatuksena on jäsentensä ja kaikkien mikroyrittäjien etuja ajava toiminta. Vuonna 2013 perustettu yhdistys ajaa ja valvoo myös mikroyrittäjien ja -yritysten yksilöllisiä, yleisiä ja yhteisiä etuja sekä kohentaa niiden yrittämisen edellytyksiä.\nValtakunnallinen yrittäjyyden toimintaedellytysten edistämiseen pyrkivä Suomen Pienyrittäjät pitää tärkeimpänä tehtävänään muistuttaa päättäjiä ja koko Suomea siitä, miltä asiat näyttävät pienyrittäjien näkökulmasta.\nSuomen suurin yrittäjäjärjestö Suomen Yrittäjät kertoo nettisivuillaan olevansa pk-yritysten ja yrittäjien asialla, ja että siihen kuuluu yli 400 paikallisyhdistystä, 20 aluejärjestöä ja 55 toimialajärjestöä. Suomen Yrittäjät pyrkii parantamaan yrittäjien asemaa, yrittämisen edellytyksiä ja rakentamaan Suomesta yrittäjyyden yhteiskunta.\nVeronmaksajain Keskusliitto ry:n (lyhyemmin Veronmaksajat) on järjestö, joka auttaa kaikissa verotukseen liittyvissä elämäntilanteissa. Se pyrkii ajamaan kohtuullista verotusta ja puolustaa kansalaisten oikeusturvaa verotuskysymyksissä. Yhdistykseen kuuluu noin 44 500 yritysjäsentä.


Uusi opas pienten yritysten taloushallinnon digitalisoimisesta | Turku Business Region\nEtusivu/Uutiset/Uusi opas pienten yritysten taloushallinnon digitalisoimisesta\nTurun ammattikorkeakoulu on julkaissut oppaan sähköiseen taloushallintoon siirtyville. Opas on suunnattu erityisesti pienille yrityksille ja ammatinharjoittajille.\nDigitalisoituminen, sähköinen asiointi ja pilvipalveluiden yleistyminen muuttavat merkittävästi yrityksen taloushallintoa. Digitalisaation hyötyjä ovat esimerkiksi sähköiset tietokannat ja palvelut, joihin päästään käsiksi vuorokauden ympäri paikasta riippumatta.\n– Digitalisointi aloitetaan tyypillisesti siirtymällä sähköiseen laskutukseen, jonka jälkeen on luontevaa kehittää ketjua automatisoimalla esimerkiksi kirjanpitoa ja viranomaisraportointia. Useat viranomaiset edellyttävät sähköistä asiointia, mikä osaltaan edistää digitalisaatiota, laskentatoimen lehtori Pirjo Varanka Turun ammattikorkeakoulusta kertoo.\nKäytännönläheiset ohjeet muutoksen tueksi\nOppaan tarkoituksena on alentaa digitaalisten palveluiden aloituksen kynnystä ja rohkaista yrityksiä ottamaan niiden hyödyt käyttöön. Opas soveltuu myös yksityishenkilöille sähköisen asioinnin tueksi.\n– Sähköisten palveluiden käyttöönotto on helppoa eikä välttämättä vaadi merkittäviä taloudellisia uhrauksia, Varanka kuvailee.\nMiten toimii sähköinen allekirjoitus? Miten siirtyä verkkolaskutukseen? Mitä tarkoittaa tietoturvallinen tunnistautuminen? Digitalous – opas sähköisen taloushallinnon käyttöönottajille vastaa näihin ja moniin muihin kysymyksiin.\nLisäksi opas esittelee pilvipalvelujen käyttömahdollisuudet sekä keskeisiä digitaaliseen asiointiin liittyviä lakeja ja säännöksiä. Ladattavan oppaan linkeistä pääsee suoraan palveluihin ja toimintoihin. Koska ala kehittyy ja palvelut muuttuvat nopeasti, lukija pääsee näin linkeistä käsiksi ajantasaisimpaan tietoon.\nOpas on vapaasti ladattavissa verkossa ja se on mahdollista tilata maksua vastaan painettuna Turun AMK:n julkaisukauppa Lokista.


www.rutinoff.net / Rutinoffin kuski: Yrjö Kälynen\nNärä kaahasi tapansa mukaan Yariksellaan nahkasaapikas suorana. Siinä eivät suojatietä ylittävät mummelit kerenneet edes tajuta, että mikä meni, kun olimme suhahtaneet heidän ohitseen. Minua hirvitti moinen ajotyyli, varsinkin tuollaisen vanhemman papparaisen ajamana, mutta olin viisaana hiljaa. Tiesin nimittäin kokemuksestani, että sitten se vasta vauhti nouseekin, jos alan arvostella Närän ajamista ja nopeutta. Onneksi matka oli lyhyt ja pian ohitse. Närä oli juuri kurvaamassa parkkipaikalle, kun hän yllättäen tempaisi ratista vasemmalle ja koukkasi jalkakäytävän kautta takaisin tielle.\n- Mitä tuo nyt oli? Tuliko Yarikseen ohjauslukko? parahdin.\n- Siellä on yksi riemuidiootti Saappinsa kanssa, Närä murahti.\n- Jaa, että kuka?\n- Joku pöljä, joka ei tajua autoilusta mitään, Närä tuhahti.\n- Ai jaa, en minä vaan ole sellaista siellä nähnyt. Että Saab?\nNärä parkkeerasi auton asuntonsa eteen kadunvarteen. Hän ilmoitti vievänsä jäätelön pakastimeen ja palaavansa ihan kohta. Saisin istua autossa, kunhan en koske mihinkään enkä päristeli niin, että räkä roiskuu tuulilasiin.\n- Hah, turha luulo, suuta on kuivannut siitä asti, kun istuin tähän näivettyneeseen japsikeksintöösi, kuittasin takaisin.\n- Pöljä ei vieläkään tajua laadun päälle, Närä tuhahti ja poistui autosta.\nLuulin Närän tulevan takaisin hetkessä, mutta mitä vielä. Aloin turhautua odottamiseen, mutta sitten keksin alkaa ohjelmoida Yariksen navigaattoriin uusia osoitteita. Muutin ensin Närän kotiosoitteen Kilpisjärvelle ja työosoitteen Tammisaareen, vaikka hän eläkeläinen onkin. Sen jälkeen määrittelin suosikkiosoitteet ”Herkkupepulle”, ” Ford-naaraalle” ja ”Mersu-misulle”. Osoitteet googletin ympäri Suomea eri paikkakunnilta. Ihan Närän oma vika, mitä jätti minut yksin autoonsa. Olin ihan yhtä syyntakeeton, kun koira kuumassa autossa, ja minua vitutti. Meni varmaan parikymmentä minuuttia, ennen kuin papparainen asteli takaisin. Suupielet olivat jäätelössä, josta päättelin viipymisen syyn. Ahne paskiainen oli varmaan vedellyt koko jäätelöpaketin suihinsa. Ahneimmat söivät eniten ja saivat pahimmat vatsakivut.\n- Mikä kesti? tivasin Närältä.\n- Hmph, en vastaa, liian henkilökohtainen kysymys, Närä murahti.\n- Mikä se Saappijuttu oikein oli ja miksi ajoit tänne talon eteen parkkiin?\n- Tänne muutti toinen pöljä.\n- Sinun, ykköspöljän lisäksi, pöljä.\n- Jaa minne? En minä vaan ole huomannut kenenkään muuttaneen tänne.\nSe piti paikkansa ja minä olin yleensä aika hyvin perillä siitä mitä tässä ympäristössä tapahtui. Tosin tämä toinen talo, jossa Närä asui, oli haukankatseeni ulottumattomissa. Jos nyt oikein tarkkoja oltiin, niin näkymästä johtuen tiesin naapuritaloyhtiön asiat paremmin kuin meidän oman.\n- Tähän samaan rappuun minun kanssa, Närä murisi.\n- Ok. Onko millaista sakkia?\n- Mitä on?\n- Sellaista sakkia. Pitäisi hivauttaa tunkin varrella, että oppisivat tapoja, Närä puhisi.\n- Entä jos saatkin tunkista takaisin? Eheheheee.\n- Hah, ei paljon naurata noin huono huumori.\nNärä kertoi, että kyseinen Saappimies ja sen lyllerö vaimo olivat muuttaneet meidän taloyhtiöömme jo viikko sitten. Olivat tulleet muuttokuormansa kanssa eräs ilta yhdeksän aikaan ja kolistelleet yli Närän nukkumaanmenoajan. Ensimmäinen nokkapokka oli tullut siitä, kun Närä oli mennyt ojentamaan uusia naapureitaan.\n- Eivät vaan raukat tajunneet kenen kanssa ottivat yhteen, Närä puhisi.\n- Sinähän sinne menit raivoamaan, huomautin.\n- Minulla on oikeus. Olen taloyhtiön hallituksen puheenjohtaja ja minulla on ylin valta täällä, PISTE.\n- Hiljenikö ne?\nOlivathan ne hiljenneet ja Närä oli kuvitellut, että tilanne olisi täysin hallinnassa.\n- Niillä on Saappi ja se seisoo minun Yariksen vieressä, Närä valitti.\n- Entä sitten? Voisihan tilanne olla huonompikin?\n- Miten muka?\n- Niillä voisi olla Mersu.\n- Pthyi, Saksan paska. Närä räkäisi samalla Yariksen ikkunasta kadulle päin.\nSuoritus olisi muuten ollut täysi kymppi, mutta sivulasi sattui olemaan kiinni. Räkä osui lasiin ja alkoi valua siitä alaspäin aika rivon näköisesti. Närän tuijottaessa aikaansaannostaan hölmistyneen näköisenä, sanoin:\n- Mitä noista ottamaan turhaa stressiä, toisten autoista. En minäkään menetä yöuniani siitä, että sinä ajat tällaisella itämaisella ongelmajätteellä sivulasit räässä, ehehee.\n- Hmph, varohan pentu sanojasi.\nNärä kaivoi etupenkin alta trasselia ja pyyhki sillä sivulasin. Lopputulos ei kyllä hivellyt silmiä, mutta lasista sentään näki läpi. Sen tehtyään papparainen käynnistin auton ja ajoi sen omaan parkkiruutuunsa, hopeisen farmarimallisen Saab 9-5 viereen. Saabin vierellä patsasteli pönäkkä vanhempi mies, jolla oli ateriahetki menossa. Mies söi lenkkimakkaraa ja joi kahvia. Närä osoitti miestä ja sanoi:\n- Rapussa on jatkuvasti kahvitahroja lattialla.\nVilkaisin miestä tarkemmin ja totesin, että hänellä oli valkoisessa t-paidassaan useita kahvin valumajälkiä. Ei mikään ihme, että osa kahvista päätyi rapussa lattialle. Mies nyökytteli meille innoissaan päätään tervehtimisen merkiksi. Närä puristi kaksin käsin vielä Yariksen ratista, kun minä nousin autosta ja sanoin miehelle:\n- Hyvää päivää. Uusi naapuri vai?\n- Kyllä, kyllä. Tulen puristamaan kättä heti, kun saan tämän makkaran tuulensuojaan.\n- Voidaan tervehtiä näinkin. Olen Rutinoffin kuski.\n- Ai jaa, joo. Minä olen Kälysen Yrjö. Ykä tuttavien kesken. Se Y tulee etunimestä ja kä tulee sukunimen kahdesta ensimmäisestä kirjaimesta. Siinä on ikään kuin etunimi ja sukunimi samassa paketissa.\n- Aha, ok.\n- Kerron siksi, ettet luule minun olevan pelkkä Yrjöstä väännetty Ykä. Ei, se ei pidä ollenkaan paikkaansa minun kohdallani. Olen etunimi – sukunimi Ykä.\n- Hyvä käydä selville tuollainen seikka, mutisin takaisin.\nTässä kohtaa minulla alkoi olla jo sellainen tunne, että olisi sittenkin ollut viisaampaa jäädä Närän tavoin Yarikseen ja tulla ulos vasta kun Ykä oli poistunut paikalta. Vaan myöhäistähän se enää tässä vaiheessa oli. Kovin pitkään en kerennyt asiaa pohtia, kun Ykä jatkoi:\n- Kahvi ja lenkkimakkara, kaksi asiaa jotka Saabin lisäksi pitävät miehen tiellä.\n- Aika harvinaisia nuo Saabit nykyisin, kommentoin autoa.\n- Ja kalliita. Ei näihin ole vieläkään kaikilla varaa, varsinkaan tällaiseen wagon-malliin. Edustustason pelejä, joita ei ajamalla loppuun saa.\n- Paljonko on mittarissa?\n- Aika vähän, vasta 345 tuhatta. Katsastusmieskin kehui, että paremmassa kunnossa kuin useimmat juuri tehtaalta tulleet japanilaiset.\n- MINÄ KUULIN TUON! EIKÄ OLE! Närä karjui avoimesta sivuikkunasta.\n- Uskon ennemmin auktoriteettiin, kun sellaiseen, joka on kateellinen, Ykä ilmoitti.\nNärä puolestaan ilmoitti, ettei hän usko yhteenkään pösilöön, joka ajaa vanhalla linttaan poljetulla Saabilla. Mikäli tuote olisi ollut hyvä, olisi se vielä tuotannossa kuten Toyota. Hävittäjätkin tippuvat itsestään taivaalta, joten ihan sama mihin sen Susi-Saab -merkin liimaa, niin lopputulos on aina katastrofi.\n- Kyllä ruotsalainen autoteollisuus on vielä hengissä, esimerkiksi Volvo, Ykä puolusteli.\n- Pyh, kiinalaisten tekemä, paskarottelo. Pysyy pystyssä vain kiinalaisten riisin voimin.\nNärä lisäsi vielä, että se on oikeastaan japanilaisten ansiota. Japanilaiset ovat opettaneet kiinalaisille, miten autoja tehdään kunnolla, ja sen vuoksi Volvo menestyy nyt maailmalla. Jos Saab olisi myyty, vaikka japanilaisille ja siinä käytettäisiin japanilaista tekniikkaa, niin se voisi olla tällä hetkellä maailman halutuimpia automerkkejä.\n- Höpö, höpö, nämä ovat yhä erittäin haluttuja autoja ja näiden arvo vain nousee, Ykä huiskautti makkaranpätkällään.\n- Korjaamolaskut noissa vain nousee, pöljä, Närä kuittasi takaisin.\nYkän ja Närän paukuttaessa suitaan, minä kiertelin ja katselin Saabia tarkemmin. Se oli kieltämättä tänä päivänä jo aika harvinainen automerkki. Monet vannoutuneet ”kerran Saab, aina Saab -miehet” olivat joutuneet taipumaan jo aikaa sitten ja vaihtamaan merkkiä. Totesin Saabin takapuskurissa olevan osumisjälkiä enemmänkin, mikä jäi mietityttämään sen verran, että kysyin omistajalta:\n- Mikä tuohon takapuskuriin on osunut?\n- Vaimo tällä on osunut mihin tahansa. Bertta osaa ajaa eteenpäin, mutta ei peruuttaa.\n- Varsinkin pysäköintihallien tolpat ja seinät ovat ongelmallisia.\nSeuraavaksi huomioni kiinnittyi auton sisustaan. Penkit olivat vaaleat kangaspenkit, mutta jotenkin ihmeellisen laikukkaat, varsinkin apukuskin penkki. Tiedustelin siitäkin Ykältä.\n- Mikä nuo penkit ovat sotkenut? Eikö ne kannattaisi pestä tai pesettää jossain autofiksaamossa?\n- Ei auta, Ykä vastasi.\n- Höh, miten niin ei auta? kummastelin vastausta.\n- Vaimo päästää alleen tämän tästäkin. Huonot hermot.\n- Nyt en ymmärrä, raavin päätäni.\n- Huono pidätyskyky ja huonot hermot ovat erittäin huono yhdistelmä.\nSitten Ykä myönsi, että voihan sillä liian suurella tilannenopeudellakin olla syynsä siihen, että vaimolla lirahtaa tämän tästäkin alleen ja penkki kastuu.\n- Se on kato tuo Saappi, kun sen 250 hevosvoimaa lähtee laukkaamaan, niin siinä on pidätyskyky tiukilla kenellä tahansa.\n- Pyh, minä en pystyisi pidättelemään naurua, Närä tuhahti.\n- Saappi lähtee kuin nappi huonosta paidasta, jos vähänkin painaa kaasua. Se jos joku herättää kateutta muissa autoilijoissa, Ykä vaahtosi.\n- Ei kait tuollaisen rottelon omistajalla ole varaa ostaa hyviä paitoja, kun rahat menevät lähimmälle korjaamolle, Närä piikitteli.\nNärä ja Ykä äityivät taas kinastelemaan. Nyt siitä, että mistä saa laadukkaita paitoja, ja lähteekö Saab kuin nappi vähän paremmasta paidasta ja jopa laadukkaasta merkkipaidasta. Närän mukaan umpilaho jo kolmannella sukupolvella oleva kierrätyspaita olisi sopiva vertailukohde. Ykä puolestaan intti, että sopii tuoda, vaikka mikä uusi merkkipaita verrokiksi, niin kyllä Saappi lähtisi silti kuin nappi paidasta.\n- Pyh, vähän kuin kiskoisi mansikkia suosta, Närä tuhahti kiihtyvyydelle. Taidat olla vanha lypsäjä. - Mistä muuten muutitte tänne? puutuin keskusteluun.\n- Lahdesta vähän pohjoiseen. Lähdettiin tänne, kun sain loistavan bisnesidean. Ei ole Vääksyssä mahdollista toteuttaa sitä, kun on niin vähän asiakaskuntaa.\n- Eikö keinosiementäjille ole yleensä maalla enemmän hommia, häh? Närä tivasi.\nYkä hörppi viimeiset kahvitipat kertakäyttömukistaan ja heitti sen sitten muitta mutkitta Saabin takajalkatilaan. Siellä niitä oli ennestäänkin aikamoinen kokoelma. Ei ollut herra Saappi-kuski siisteimmästä päästä, kuten ei ollut rouvakaan. Siinä oli komposti kantensa valinnut, vai miten se sanonta nyt menikään?\n- Ollaan vaimon kanssa vähän niin kuin it-alalla, Ykä hymyili.\n- Siis Intätte Turhaan. No se on kyllä huomattua, Närä tuhahti.\n- Informaatio teknologia, Ykä korjasi.\n- Koodareitako? hämmästelin kuulemaani.\n- Ei suinkaan. Meillä on ulkopuoleinen koodari. Ollaan perustettu yhteiskäyttöautofirma. Aloitellaan tällä omalla Saabilla. Ostetaan näitä heti lisää, kun homma lähtee laukalle.\n- Ihahaa, ihahaa, hevoiset ne laukkaa, Närä hirnahteli.\nYkä innostui selittämään, että he olivat törmänneet jokin aika sitten paikallislehdessä olevaan ilmoitukseen, jossa kovan luokan koodari etsi projekteja toteutettavaksi. Koodaaminen ei maksaisi mitään, mutta koodari ottaisi pienen provikan sitten, kun työtä aletaan hyödyntämään bisneksen teossa.\n- Oho, aika reilu tarjous, hämmästelin.\n- Pasi on tosi reilu mies ja hänen äitinsä leipoo hyvää pullaa, Ykä hymyili.\n- Pasi, ei kait vaan Pasi Kuikka?\n- No kyllä, tunnetko miehen? Ykä ilahtui.\n- Tunnen. Toimiiko sovellus?\n- Yleensä kyllä, jotain pieniä ongelmia on kyllä ollut, mutta Pasi korjaa.\nYkä kertoi, että välillä käy niin, että kun Saabin oven avaa sovelluksella, niin se vastaa Valmetin olevan nyt valmiina ajoon.\n- Valmetin? kummastelin.\n- No laitettiin samalla kotipuoleen yksi yhteiskäyttöinen Valmetti. Pasin mukaan GPS-paikannus on sen verran epätarkka, että se ottaa välillä Saabin sijasta Valmetin käyttöön.\n- Ja se Valmetti oli siis jossain Vääksyssä.\n- Kyllä joo.\n- Ja Saab Vantaalla.\n- Osuuhan se kuitenkin Suomeen, se paikannus meinaan, ehehehee.\nYkä alkoi tohkeissaan esitellä sovellusta, jolla Saabin sai käyttöön. Sillä avattiin ovet ja varsinainen virta-avain löytyi hansikaslokerosta. Autoa ei kuulemma saisi käyntiin rikkomalla ikkuna ja ottamalla avain hansikaslokerosta, ellei sitä ole aktivoitu sovelluksella.\n- Mitä tuollainen yhteiskäyttö maksaa? utelin.\n- Minä en kyllä maksaisi enempää, kuin punaisen puupennin puolikkaan, Närä tuhahteli.\n- 20 euroa ensimmäinen tunti. Sen jälkeen halvempi.\n- Häh, tuleeko siinä kuljettaja ja lounas samaan hintaan? Närä äimisteli.\n- Pikkuautot liikkuu pienellä rahalla ja nämä laatuautot isolla rahalla, Ykä vastasi.\nYkä kertoi, että auton maksimi vuokra-aika on viikolla yksi vuorokausi ja viikonloppuna kaksi vuorokautta. Vuorokausihinnat olivat suhteessa paljon halvempia, kuin tuntivuokra. Päälle tuli vielä polttoainekulut sekä ölli, tölli ja pölli.\n- Siis mitä tulee päälle? äimistelin kuulemaani.\n- Ölli, tölli ja pölli, Ykä toisti.\n- Ja ratissa pälli, ah, ah, ah, ah, Närä nauroi.\nYkä suomensi, että ölli on öljymaksu, tölli on hänen tolppapaikkamaksu ja pölli on pesu- ja puunausmaksu. Nämä maksut olivat myös suhteessa vuokra-aikaan. Niissä lyhyempi aika tarkoitti pienempää maksua ja pitempi aika isompaa maksua.\n- Onko kiinnostusta? Kahdella kympillä saa kokeilla tunnin. Vakuutan, että ensimmäisen ajotunnin jälkeen teistä molemmat tekee minun kanssa sopimuksen, Ykä retosteli.\n- Olen taloyhtiön hallituksen puheenjohtaja ja voin hinauttaa tuollaiset maisemaa rumentavat paskarattaat pois parkkipaikalta, Närä ilmoitti.\n- Jos ajaisit, niin mieli muuttuisi, Ykä yritti.\n- Ei muutu, ei nyt eikä koskaan, piste.\n- Entä sinä? Ykä osoitti kysymyksensä minulle.\n- Juu ei kiitos, pyörittelin päätäni.\nYkä ei luovuttanut, vaan pyysi meitä miettimään asiaa yön yli ja palaamaan juttuun myöhemmin. Hän antaisi kuulemma jatkossakin tutuille tuntuvan alennuksen ensimmäisestä tunnista, eli kahdella kympillä saisi koko hela hoidon. Eikä tarvitse vielä edes sitoutua mihinkään.\n- Olen sitoutunut Toyotaan, hyvästi! Närä ilmoitti ja marssi pois paikalta.\n- Ja minä Rutinoffiin, näkemiin, sanoin ja seurasin papparaista.


Kauppakeskuspäällikkö Hanne Martimo jätti Revontulen: "Kannattaa lähteä silloin, kun on hauskinta" | Lapinkansa.fi\nKauppakeskuspäällikkö Hanne Martimo jätti Revontulen: "Kannattaa lähteä silloin, kun on hauskinta"\nKauppakeskus Revontulen päällikkönä monelle tutuksi tullut Hanne Martimo siirtyy Rovaniemen Väri ja Matto oy:n markkinointijohtajaksi.\nKauppakeskus Revontulenpäällikkö vaihtuu, sillä syksystä 2013 kauppakeskuspäällikkönä työskennellyt Hanne Martimo on jättänyt tehtävän.\nMiksi ja mihin lähdet, Hanne Martimo?\n– Kuten totesin Revontulen Facebook-päivityksessä, bileistä kannattaa lähteä silloin, kun on ihan hauskinta. Olen tykännyt työstäni todella paljon, mutta nyt on aika siirtyä tekemään jotain muuta. Aloitan torstaina työn Rovaniemen Väri ja Matto Oy:n markkinointijohtajana.\n– Kauppakeskuksenkin kannalta on hyvä, että johto vaihtuu jäntevällä aikavälillä. Kaupallisen ympäristön täytyy luoda nahkansa aika ajoin. Uuden kauppakeskuspäällikön rekrytointi käynnistetään Revontulessa varmasti pian. Vt. kauppakeskuspäällikkönä toimii markkinointikoordinaattori Tiia Huikuri.\nMikä on ollut sinulle antoisinta kauppakeskuspäällikön työssä?\n– Yhteisöllisyys ja mahdollisuus lähentää rovaniemeläisiä toisiinsa kaupallisen kiinteistön kautta. Olemme mielestäni päässeet parantamaan rovaniemeläisten hyvinvointia monella eri tavalla.\n– Itselleni ehkä merkityksellisin on nuorisotila Poppari, joka on toiminut Revontulessa vuodesta 2017. Sieltä on jo eka satsi nuoria kasvanut ulos ja työelämään. Myös lapsiperheille suunnattu Repolaisen taukopaikka oli lajissaan Suomen ensimmäisiä tällaisessa kaupallisessa ympäristössä.\n– Olemme myös mahdollistaneet erilaisten harrastusryhmien promootiotilaisuuksia ja jopa taidenäyttelyjä. Monelle yhteistyöpyynnölle olemme voineet sanoa, että ilman muuta lähdemme mukaan.\n– Myös kaupallisten toimijoiden välinen yhteistyö on Rovaniemellä epätavallisen avointa ja laajaa. Täällä ymmärretään, että pahin kilpailija ei toimi seinän takana vaan nettikaupassa.\n"Myös kaupallisten toimijoiden välinen yhteistyö on Rovaniemellä epätavallisen avointa ja laajaa. Täällä ymmärretään, että pahin kilpailija ei toimi seinän takana vaan nettikaupassa."\nMillaisena näet kauppakeskusten tulevaisuuden Rovaniemellä?\n– Uskon, että niiden merkitys erilaisten palveluiden alustana vain kasvaa. Kauppakeskusten palvelurakenne monipuolistuu, mikä on jo näkyvissä täällä Rovaniemelläkin.\n– Kauppakeskusten yksi valtti tulevaisuudessa on, että ne pystyvät vastaamaan eettisen kuluttajan vaatimuksiin paremmin kuin kansainväliset verkkokaupat. Tätä näkökulmaa varmasti tuodaan jatkossa esille entistä enemmän.\n– Verkkokaupasta tilatun tuotteen tuotanto- ja logistiikkaketju jää usein pimentoon, ja lisäksi verkkokauppojen ilmainen palautusmahdollisuus kannustaa pakettiralliin. Kauppakeskukset voivat kehittää sellaisia palvelumalleja, että ostoksia voi tehdä vastuullisesti.


marraskuuta 2018 - Pieni novelliblogi\nKatja Hulluus Katja Lahti Suden hetki Talvi Unettomuus\nPeitto on kiertynyt ympärilleni niin etten voi kääntyä selälleni. Tiedottomuuteni on ohi. Tiedän, että kello on neljä, niin se nykyään on aina kun herään. T-paitani tuntuu selkää vasten viileältä ja nihkeältä.\nSe alkoi kesällä. Aloin herätä suden hetkeen enkä enää saanut unta, pyörin vain tuskastuneena lakanoissani ja katsoin kelloa, viisarit liikkuivat eteenpäin 20 minuutin pätkissä. Ajattelin ensin, että unettomuus johtui valosta ja helteestä. Hommasin pimennysverhot ja aloin nukkua ikkuna auki, jotta huone pysyisi viileänä. Arvelin, että viimeistään syksy toisi unen takaisin, mutta kohta on joulu ja olen valvonut ja hikoillut nyt neljä kuukautta.\nSyyskuussa kävin työterveyslääkärillä. Hän kysyi, olenko kuormittunut. Tietenkin olen, eikö väsymys ole pahinta kuormitusta, se lannistaa henkisesti ja fyysisesti, romahduttaa kaikki järjestelmät yksi kerrallaan.\n– Olen kokeillut kaikkea.\n– Naiset valvovat tietyssä iässä, lääkäri sanoo.\nMilloin se loppuu, minä kysyin. Hän hymyili ja kirjoitti reseptin. Mutta en halunnut hormoneita, halusin kahdeksan tunnin katkeamattomat yöunet, mutta sitä ei myyty missään.\nJa nyt olen taas hereillä ja kuuntelen aamuyön ääniä, lumiauraa, kaukaista ambulanssia, lehdenjakajaa. Yritän lohduttautua ajatuksella, että kivikaudella tämä olisi ollut etu. Suden hetkellä ihminen kuulemma helposti torkahtaa, esimerkiksi nuotiolla, jolloin susi pääsee hyökkäämään.\nMakuuhuoneessa vetää, kuulen tuulen tönivän tuuletusikkunaa, joka kitisee vastaan, tai sitten sisään pyrkii susi. Ajattelen harmaakarvaista ja keltasilmäistä petoa, joka tulee syömään uneni. Se läähättää kasvoilleni ja käy sänkyyni nukkumaan, siksi herään hikisenä. Muuta selitystä ei ole. Tein eilenkin kaiken niin kuin pitää, join päivän aikana vain yhden kahvikupin, söin salaattia ja menin hakemaan Leevin puistoon. Tytär oli myös väsynyt vauvan takia, ulko-ovella me kaksi mustien varjojen omistajaa tervehdimme toisiamme.\nUlkoilu lapsen kanssa oli mukavaa, mutta haukottelin silti.\n– Väsyttääkö sua, mummi?\n– Väsyttää, kulta.\n– Miksi sä et nuku yöllä?\n– En tiedä, kulta.\n– Sun pitää laittaa silmät kiinni, äiti sanoo niin. Silloin mä ajattelen, että mä hyppään veteen, silloin mä en avaa silmiä. Tai sitten pitää käydä pissalla ja yrittää uudestaan.\nKiitin neuvosta, kehuin, että hän tietää kolmevuotiaaksi nukkumisesta paljon.\nYritän pitää silmät kiinni, ajatella veteen hyppäämistä, mutta minua pelottaa tumma vesi enkä uskalla hypätä. Entä jos se on suden kita?\nEhtisinkö käydä vessassa ennen sutta? En jaksaisi nousta. Pysähdyn peilikaapin väräjävän valon eteen. Katson minua, poskea pitkin valuvia kanjoneita, silmäkulmiin heitettyjä kalaverkkoja, harmaana kartastona kuultavia maksaläiskiä, joissa luomet merkitsivät kaupunkeja. Yläluomia, jotka ovat horjahtaneet osittain silmän päälle.\nMinulla on kuuma, mutten uskalla hypätä veteen.\nMinua väsyttää, mutta suden takia on valvottava.\nMinulla ei ole enää nälkä sillä olen itse saalis.\nEhkä susi tulee, koska näytän helpolta saaliilta, sellaiselta, joka ei enää säntää karkuun vaan painaa päänsä kohtaloonsa alistuen.\nAvaan kaapin. Otan esiin meikkivoiteen, sen paksun, minkä ostin nimiäisiin. Pursotan vaaleanruskeaa kiharaa meikkisienelle, ensin maltillisesti ja sitten vähän enemmän. Levitän voidetta poskiin ja otsaan sekä silmien alle ja nenänpieliin, ihoni väri muuttuu nopeasti epäluonnollisen tasaiseksi. Voide tuoksuu kuppiin unohtuneelle kamomillateelle, ja taputtelen sitä lisää joka puolelle, huulille ja korviin asti. Kasvoistani näkyvät enää silmät. Tartun pinkkiin poskipunaan, jolla normaalisti nostan esiin poskipäät, mutta nyt laitan sitä otsaan, piirrän ympyrän kummankin silmän yläpuolelle, pinkit valesilmät.\nEtsin kaapista ripsivärin. Tartun vanhaan halpishylsyyn, jota käytän vain hätätilanteessa, koska se paakkuunnuttaa ripset, jos sitä laittaa liikaa. Kastan harjaa nopeasti hanan alla ja sekoitan. Alan kammata ripsiini maskaraa, laitan kerroksen toisensa perään, en välitä paakuista, haluan tehdä paakkuja. Tökin ripsiä yhteen niin että niihin tarttuu mahdollisimman paljon paksua väriä. Levitän maskaraa alaripsiin myös, enkä välitä vaikka väriä tarttuu ihoon. Yleensä putsaan töhryt pumpulipuikolla, mutta nyt annan niiden olla.\nLopputulos on suttuinen ja raskas. Kun räpyttelen hitaasti, ripset tarttuvat toisiinsa.\nInnostun. Kaivan meikkipussista eyelinerin, ja alan vetää sivellintä silmänurkasta ripsien tyveä pitkin kohti ulkonurkkaa. Teen aluksi tarkkaa ohutta viivaa, mutta sitten muutan mieleni. Otan lisää väriä siveltimeen ja teen ripsien yläpuolelle hauskaa makkarakuviota niin että katseeni muuttuu omituisen mustanpuhuvaksi.\nOtan esiin vielä luomiväripaletin, jota käytän harvoin. Paletissa on 12 sävyä violettia ja kultaa. Voidemainen luomiväri valuu luomella helposti juonteisiin ja näyttää typerältä, mutta nyt otan sormenpäähän paksun purppuraisen kerroksen. Taputtelen väriä koko luomelle, kulmakarvoihin asti. Sitten otan vielä kullanväristä ja teen kimaltavan viivan silmänurkasta ohimolle.\nKatsoin lopputulosta pelistä. Olen valmis.\nSilmät ovat niin raskaat, että jouduin pitämään niitä auki käsin. Näytän myrkylliseltä perhosentoukalta, huonon kauhuelokuvan hahmolta, ja minua alkaa naurattaa. En tiedä mille nauran, mutta hytkyn peilin edessä hervottomasti, näytän suu auki vielä hullummalta, ja lopuksi nauran niin, että silmistä tulvii kyyneleitä. Olen yhtäaikaa lihansyöjäkasvi ja Alice Cooper ja Baskervillen koira ja Mummi, mutta en enää saalis. Kyyneleet valuvat niin vuolaina, että ne huuhtovat meikit pois. Kasvoni muuttuvat raidallisiksi, lavuaariin valuu musta ja violetti noro.\nHavahdun tuttuun sävelmään, mutta kestää hetken ennen kuin tajuan, mistä se tulee. Matkapuhelimeni värisee rytmikkäästi yöpöydälläni Ferranten päällä. Olen omassa sängyssäni, olen nukkunut. Minä pääsin viimein karkuun, en leikkinyt kuollutta vaan maastouduin ja susi juoksi ohi. Kukapa olisi arvannut.\nIna Ina Westman Parisuhde Pikkujoulut rakkaus Terapiassa Uusi alku\nTerapeutti: - Tervetuloa Sinikka ja Antti. Viime kerralla puhuimme tästä yhteyden löytämisestä uudelleen ja vaikkapa yhteisen mukavan harrastuksen hankkimisesta. Minkälainen tunnelma teidän välillänne nyt vallitsee tässä joulun alla?\nSinikka: - Niinno. Minä halusin mennä sukelluskursille ja Antti aloittaa teatterikerhon. Ei päästy yhteisymmärrykseen tästäkään asiasta.\nAntti: - Se oli harrastajateatteria. Olen aina haaveillut näyttelemisestä. Mutta Sinikka se on tässä meillä luontainen näyttelijä ihan ilman kerhojakin.\nT: - Haluatko täsmentää mitä tarkoitat?\nA: - Sinikka pani pikkujouluissa myyntijohtajaa.\nS: - Voi herranjumala. Tästäkö nyt sitten heti aloitetaan.\nT: - Kerrotko Sinikka oman näkemyksesi pikkujouluista?\nS: - Humalassa kävi näin. Mutta on meillä tässä nyt muitakin ongelmia.\nA: - Onko se myyntijohtaja parempi kuin minä? Vai miksi menit panemaan?\nS: - No kun en muista.\nA: - Aijaha. Että niin kännissä sitten tällä kertaa.\nS: - Ei, pikkujoulut muistan oikein hyvin. Tarkoitan, etten muista millaista meidän seksi on, viime kerrasta on ainakin kolme vuotta aikaa.\nT: - Nyt voisimme hengitellä tässä yhdessä muutaman minuutin ja pysähtyä hetkeksi tähän uuteen tilanteeseen. (---) No niin. Miltä tämä Sinikan arvio sinusta Antti tuntuu?\nA: - Ei ole totta, on ollut seksiä. En muista koska, mutta on ollut.\nT: - Eli kaipaatko Sinikka tämmöistä läheisyyttä teidän välillenne enemmän?\nS: - No kyllä kaipaan. Olin humalassa, myyntijohtaja sanoi että sitä panettaa. Ajattelin, että jos joku minua vielä tässä elämässä haluaa, niin on parempi antaa. Voiko siitä minua syyttää?\nA: - Voi.\nS: - Tässä se taas nähdään, aina on minun syy.\nA: - No minunko syy on, jos käyt pikkujouluissa vieraissa, helvetti sentään?\nT: - Muistetaan, että emme ole täällä hakemassa syyllisiä tai syyttömiä. Aistin tässä jälleen pitkäaikaista henkistä ja fyysistä etäisyyttä, josta puhuimme jo viime kerralla. Nyt olisi hyvä palata alkuun ja siihen tunnelmaan, joka teillä vallitsi rakkauden alussa. Voisiko sitä läheisyyttä hakea uudelleen teidän välillenne jotenkin?\nA: - Minusta meillä on läheisyyttä ihan riittävästi.\nS: - Nukutaan samassa sängyssä. Ei se ole läheisyyttä.\nT: - Usein pitkissä suhteissa käy niin, että läheisyyden tarve vaihtelee. Olisi tärkeää löytää molemmille sopiva tapa olla lähellä.\nS: - Ei tämä ole pitkä suhde. Neljä vuotta ollaan oltu yhdessä vasta.\nS: - Tämä on molempien kolmas avioliitto. Turhan nopeasti mentiin yhteen. Pikkujouluissa tavattiin ja kun jäätiin kiinni, niin erohan siitä seurasi molemmille. Tässä sitten ollaan. Eri työpaikassa kyllä, haluan täsmentää tämän.\nT: - Aivan. Niinhän se olikin.\nA: - Onko tämä nyt sitten minun syy. Itse halusit naimisiin!\nS: - Ja nyt haluan naimisista pois.\nT: - Tässä ei ole nyt tarkoitus etsiä syyllisiä. Oletko Sinikka harkinnut avioeroa siis?\nA: - Tämäpä menee kiinnostavaksi nyt.\nS: - Olen tässä harkinnut yhtä ja toista, elämänmuutosta oikeastaan jo pidemmän aikaa. Siinä kävi nyt niin, että myyntijohtaja meni kehuskelemaan pikkujoulupokallaan johtoryhmässä ja asia sieltä jotenkin levisi yleiseen keskusteluun. HR-johtaja tuli kysymään, onko minua ahdisteltu ja haluanko nostaa syytteen. En suinkaan. Se on ihan mukava mies, vaikka suupaltti. Ihan vapaaehtoista toimintaa se oli silti, molemminpuolin. Minun kurssini nousi firmassa kuitenkin kovasti ja alkoi tulla kiinnostusta ja ehdotuksia enemmänkin. Meillä on sellainen oikein ihana lähettipoika ja kävi ilmi, että hän on sukelluksenopettaja myös. Lähden hänen kanssaan tästä jouluksi Balille sukellusta opettelemaan ja jos hyvin käy niin jäämme yhdessä sinne.\nA: - Arvasin perkele että jotain tämmöstä niistä pikkujouluista taas seuraa. Sen kun menet sitten. Minä en pikkujouluissa enää käy, menen Tinderiin. Se on nykyaikaa. Tämä oli sitten tässä. Kiitos ja näkemiin.\nS: - Terve vaan.\nT: - Näkemiin sitten ja hyvää joulun aikaa teille.\nKatja Elämäntaito Family Horror Hulluus Lapsiperhe Satu\nPunainen piste välähti liiketunnistimessa ja ovet liukuivat tieltäni sivuun. Piparit oli sijoiteltu korkeisiin pinoihin heti sisäänkäynnin eteen, tummat glögipullot seisoivat ryhdikkäästi suorissa riveissä, punaiset rusinapaketit, vaaleat mantelipussit ja vihreät kuulat oli aseteltu kirkastamaan kattausta. Tärykalvoilleni päätyi Vesa-Matti Loirin esittämä Sydämeeni joulun teen, jonka katkaisi kovaääninen räpätys. Vilkaisin ympärilleni. Huuto lähti kolmekymppisestä naisesta, joka seisoi kumkvattien ja banaanien välissä, toisella kädellä hän puristi ostoskärryjen aisaa, toisella piteli kännykkää.\n- Mä saan hermoromahduksen! Ymmärrätkö! Hermoromahduksen!\nPuhelun toinen osapuoli ilmeisesti ei ymmärtänyt, sillä nainen katsoi parhaimmaksi jatkaa pauhaamistaan.\n- Mitäs sitten tehdään, mitä?! Hermoromahdus ei nyt oikein tässä tilanteessa auta!\nMietin, että hermoromahdus harvemmin auttoi ketään missään tilanteessa, ellei se sitten ollut ainoa keino näyttää, että rajat olivat tulleet vastaan.\n- Mitä sitten tehdään, nainen toisteli puhelimeen, ääni nyt jo hieman särkyen.\nMinulle tuli aavistus, että "sitten" oli väärä sananvalinta, koska jokin kynnys oli selvästi jo ylitetty. Siinä vaiheessa, kun aletaan heviosastolla huutaa Joulumaan yli, hermot olivat jo kriittisessä tilassa.\n- Mä varoitan sua. Mä lopetan nyt!\nVihannesvaaka tulosti hintatarran punnitsemaani paprikaan ja kurkkasin naista varovasti omenakeon takaa. Hän seisoi edelleen samoilla sijoilla, puhelin kädessä, joka roikkui nyt rentona sivulla. Nainen katsoi jonnekin kaukaisuuteen, hapankorppujen ja homejuustojen yli, etsi mielessään ehkä paikkaa, jossa hermot voisivat levätä. Sitä ei marketista löytyisi. Mietin pitäisikö tätä kanssaihmistä lähestyä jollain tapaa, vai saisinko vain mandariinipussista päähän. Päätin kuitenkin yrittää.\n- Hei, voinko auttaa jotenkin, vaikkapa ostosten kanssa tai muulla tavoin?\nNainen käänsi hitaasti päätään ja tavoitti katseeni. Hänellä oli turvonneet silmät ja ilmeisesti kuivunutta puuroa villakangastakin olkapäässä. Hiljaisuus säilyi välillämme niin pitkään, että ajattelin jo hakea henkilökunnan paikalle. Sitten hän selvitti kurkkuaan.\n- Kiitos, mutta en tarvitse apua.\n- Ymmärrän, kaipaisitteko sitten ehkä juttuseuraa?\n- Mistä me juteltaisiin, nainen kysyi ja näytti aidosti hölmistyneeltä.\nMeinasin sanoa, että vaikka lähestyvästä joulusta, mutta tulin katumapäälle, sehän saattoi olla hermoromahduksen syy. Toisaalta eikö tässä kannattaisi mennä suoraan tulta päin? Lukiossa ei ollut psykologian tunnilla ollut puhetta hermoromahtaneen ihmisen kohtaamisesta, vaikka tätä taitoa tarvittiin nykyään melko usein. South Parkissa oli käytetty vaikeiden tilanteiden selvittämisessä nukkea, Mr. Stickiä, mutta sekään ei tuntunut oikealta ratkaisulta. Kauppias olisi epäilemättä soittanut meille molemmille jonkinlaisen kuljetuksen, jos olisi alkanut maksamakkaran kautta puhumaan.\nYhtäkkiä muistin päiväkodin viikkokirjeen. Lapsille oli edellisellä viikolla pidetty sessio, jossa oli käytetty "tarinallista vuorovaikutustekniikkaa", joka korostaa osallisuutta ja kuuntelua. Saduttaminen, niinhän se oli. Tuokio oli lastentarhanopettajan mukaan ollut menestys. Ajattelin, että se voisi toimia aikuisillekin. En tiennyt metodista mitään, mutta päätin yrittää.\n- Puhutaanko vaikka saduista?\n- Niin. Mennään vaikka tuonne penkille hetkeksi istumaan.\nNainen näytti hämmentyneeltä, mutta hänen silmiinsä syttyi jonkinlainen tietoisuuden aste. Hän nyökkäsi ja nosti maasta valtavan Clas Ohlsonin kassin ja tyrkkäsi kärryt sivuun niin että vaippapaketti putosi maahan. Hiukset olivat pipon alla ohimolta märät.\nYritin avata pelin matalan kynnyksen kysymyksellä.\n- Millaisista saduista pidät?\n- En pidä saduista. Ne ovat pelkkää paskaa.\n- Se on tavallaan sadun määritelmä.\n- No sitten pidän mahdollisimman synkistä saduista. Sellaisista, joissa prinssille käy huonosti.\n- Onko sellaisia?\nMielestäni saduttaminen toimi mainiosti. Ajattelin kysellä lisää prinssistä.\n- Miksi ajattelet, että prinssille pitäisi käydä huonosti?\n- Vitun miehet, nainen puuskahti, - Mä olen niin väsynyt tähän kaikkeen. Ensin kutsutaan meille saatanan pikkujouluihin anoppi ja muu lähisuku ja sitten edellisenä päivänä lähdetäänkin Antin varpajaisiin, vedetään nuppi turvoksiin, oksennetaan yöllä eteiseen ja tänään luistetaan kaikesta järjestelyvastuusta. Hän on kuulemma niin kuormittunut, että tarvitsee tällaisia irtiottoja. Voi herranjumala sentään.\n- Järkyttävää paskaa, myönsin.\nNainen katsoi minua nyt intensiivisemmin.\n- Eikä tämä ole ensimmäinen kerta, kun olen kusessa sen mulkvistin takia. Jätkä ei ole koskaan kasvanut aikuiseksi, ei edes silloin kun kuopus syntyi. Hän on kuin joku Peter vitun Pan Mikä-Mikä-Maassa. Soittelee jatkuvasti. Kysyy, mitä ostetaan kaupasta, milloin pianotunti on ja missä lasten kumisaappaat ovat. Äsken hän soitti kysyäkseen, missä minä pidän jääpaloja. Minä. Jääpaloja. Kuinka monta juuttaan paikkaa jääpaloille voi olla?\n- No tuota, mitä Peter Panille voisi tässä sadussa käydä?\n- Ne merirosvot voisivat savustaa sen nuotiolla ja syöttää krokotiilille.\nAjattelin, että tämä saduttaminen ei ehkä ollut täysin harmiton metodi vaan sisälsi mahdollisesti myös vaarallisia käänteitä, enkä halunnut saada syytettä minkäänlaisesta avunannosta väkivallantekoihin.\n- Jaha, no niin, sanoin sovittelevasti.\n- No ei vaan, sitten mä en saisi nukkua enää koskaan.\nKysyin korostetun rauhallisesti, että mitä jos anopille kuitenkin soittaisi, että Peter on nyt mennyt ylibuukkaamaan kalenterinsa ja juhlat pitää siirtää parempaan ajankohtaan?\nNainen pyrskähti ensin hieman ja alkoi sitten hirnua hysteerisesti. En erottanut, oliko kyseessä itku vai nauru. Sitten nainen pyyhki silmänsä ja nousi ylös.\n- Ei kuule, ei mun elämässä käy noin, enkä mä halua tuottaa pettymystä lapsille. Mun pitää nyt jatkaa ostoksia, oli kyllä kiva jutella.\nSeuraavana päivänä luin lehdestä, että joku mies oli tipahtanut keskelle Kauppatoria, kuin ilmasta. Tapaus oli täysi mysteeri, kukaan ei tiennyt, mistä hän oli muikkukojun katolle tupsahtanut, ja mies itse oli liian sekavassa tilassa kertoakseen.\nAjattelin, että nyt olivat ehkä jonkun Peterin siivet pettäneet. Joskus naiset saivat hermoromahduksen, joskus hekin kasvattivat siivet. Nukkua he saivat vain sadussa.\nIna Avioliitto Kotityöt Lapsiperhe Mari-Sisko neuvoo Meta-työ Parisuhdetesti Tasa-arvo\nminusta tuntuu, että teen kotona kaiken ja ennen kaikkea vastaan kaikesta. Mies kysyy miten lapset puetaan päiväkotiin, jos sataa vettä. Kun hän sitten kerrankin hakee heidät, puolet vaatteista jää päiväkotiin. Sama juttu ruokailun kanssa: minun pitää tehdä ostoslista ruokakauppaan ja ohjeistaa päivällinen hänelle valmiiksi. Muuten lapset syövät nakkia ja ranskiksia viikon, paitsi sen kerran kun mies vie heidät hampurilaiselle. Hänen mielestään se ei ole mikään ongelma, minusta on.\nViimeksi kun kävin työmatkalla, lapset oli puettu päiväkotiin virttyneissä pyjamissa, koska miehen mielestä ne näyttivät päivävaatteilta. Lapset pyysivät minulta kotiin palattuani, että ei tarvitsisi syödä nakkia enää, vaan tekisin heille jotain ruokaa. Seuraavan työmatkan peruin flunssaan vedoten ja nyt pelkään, että perheen ja kodinhoito pilaa urani.\nSiivoamisesta en ala edes puhua, palkkasimme siivoojan jo ajat sitten, ettei siitä tarvitsisi tapella joka viikonloppu. Lasten harrastustenkin hoito ja yhteydenpito sekä laskujen maksu on minun vastuullani. Kun peräänkuulutan tasa-arvoista kotitöidenjakoa, mies sanoo hoitavansa auton ja monet asiat, joista minä en tiedä mitään. Sepä se: kun kysyn, mitä nämä asiat ovat, hän vastaa epämääräisesti. Kunnes muistaa hoitaneensa kodin remontin viimeksi. Sekään ei ole totta, hän ainoastaan palkkasi remonttimiehen. Minä pakkasin tavarat.\nEikö tämä ole todella vanhanaikaista? Onko muillakin tällaista? Miten saisin hänet osallistumaan kaikkeen tähän metatyöhön, jota minä teen, kun hän ei edes tiedä mitä kaikkea teen eikä halua ottaa siitä selvää?\ntietenkin teet kotona kaiken. Näin on aina ollut ja pelkäänpä pahoin, että näin on aina oleva. Toisenlaisiakin miehiä on, mutta perheterapeuttina saamani empiirisen aineiston perusteella voin vakuuttaa, että he ovat poikkeus. Naiset ovat kotien palkattomia projektipäälliköitä, halusivat tai eivät. Useimmiten eivät haluaisi, mutta eivät pääse hommasta eroon yhtä helposti kuin päivätöistä. Biologia pitää naiset kiinni mopin varressa, tai oikeammin sanottuna kuvitelma siitä, että siisti koti olisi perheonnen takuu. Ei ole. Moppasin lattiat viimeksi 80-luvulla eikä lapsilla ole ollut allergioita koskaan, kun nuolivat pöydän aluset aina ruokailujen jälkeen. Jotkut siivoavat vieraiden tai anopin takia, mutta eihän heitä ole pakko päästää sisään. Lasten synttärit on aina pidetty meillä kodin ulkopuolella.\nNaisten tekemä näkymätön työ ja epätasa-arvoinen perhemalli on arvioni mukaan syynä 60 prosenttiin tavallisista avioeroista, vaikka pinnalla näyttäisi olevan jokin muu syy (psykopaattien avioerot ovat asia erikseen, niitä emme käsittele tässä). Lopuissa syy on viina, pettäminen tai seksin puute.\nKoska teillä ei näytä olevan jälkimmäisiä ongelmia (vielä), keskityn ensimmäiseen.\nMetatyö-ongelman yleisyyden vuoksi olen kehittänyt tähän pulmaan naisille erityisen testin. Kas näin se käy:\nJätä keittiön pöydälle puoliksi syöty, vanhentunut ja pakattu leipäpaketti tuoreempien leipien alle. Sen kannattaa olla siellä, missä yleensä säilytätte leipiä. Älä anna siitä lapsille leipää ja pidä huolta siitä, että tämän paketin päällä on jatkuvasti tuoreempaa leipää. Sitten vain odotellaan.\nTässä indeksini tuloksista:\n- 1-3 päivää: miehesi on yrittänyt syödä esimerkillisesti vanhempaa leipää ensin, mutta havainnut sen huonoksi ja vienyt sen biojätteeseen. Onnittelut! Tilanne ei ole lainkaan niin huono kuin kuvittelit. Päinvastoin: luultavasti miehesi on oikeassa ja hoitaa huomattavasti paljon enemmän asioita kuin luulet, hän vain ei tee niistä numeroa kuten sinä. Varaa teille heti yhteinen lemmenviikonloppu, sillä tätä liittoa kannattaa vaalia ja miehestä pitää kovaa kiinni ennen kuin joku muu hänet nappaa. Jos taas leipä on edelleen paikallaan, jatka seuraavaan kohtaan.\n- 1-2 viikkoa: leipä on edelleen paikoillaan ja alkaa homehtua. Tässä vaiheessa kehotan nostamaan leivän päällimmäiseksi tuoreempien leipien päälle. Jos miehesi havahtuu nyt ja kysyy voiko tätä leipää syödä ja toimittaa sen sen jälkeen biojätteeseen sinun neuvomanasi, totean, että olet oikeassa: tilanne on vakava, hän on uusavuton ja sinun taakkasi on liian raskas. Toivoa kuitenkin on ja suosittelen teille lämpimästi pariterapiaa, jossa kotityöt yhdessä exceloidään ja jaetaan tasan. Jos taas leipä saa jatkaa maatumisprosessiaan pöydällänne, joudut jatkamaan seuraavaan kohtaan.\n- 3 viikkoa - 1 kuukausi. Leipä alkaa maatua pussiinsa, pölläyttää itiöitä ympärilleen ja saastuttaa muutakin ruokaa ympärillään, mutta mies ei reagoi, vaan on sitä mieltä, että leivän toimittaminen eteenpäin on sinun vastuullasi, mikäli edes huomaa koko asiaa. Voi voi. Tämä on kyllä ikävä tulos. Avioliittosi on yhtä homeessa kuin leipä ja miehesi myrkyttää ilmapiirin asenteellaan kuin homeitiöt ikään. Voit kokeilla terapiaa, jos haluat heittää rahasi hukkaan, mutta en usko, että siitä on mitään apua. Tiedät varmasti itsekin, mitä tehdä.